Familiaren izenean

Shakespeareren 'Lear erregea' lanean oinarritutako eleberria idatzi du Preti Taneja idazleak, baina India garaikidera egokitu du istorioa, eta ezustea eragiten duten zenbait aldaketa gehitu dizkio.

Izenburutik bertatik antzeman daitekeen bezala, William Shakespeareren Lear erregea antzezlanean (1606) oinarriturik dago Preti Tanejaren We that Are Young nobela (Gu gazte garen hauek, 2017). Lehenengoan kontatzen zaigu Lear erregeak, bere jabetza guztiak hiru alaben artean nola banatu erabakitzeko, ondoko proba hau jartzen diela: zenbat maite duten erakutsi behar diote. Bi alaba zaharrenek aitaren nahiari jarraitzen diote, eta harekiko maitasuna ondasun materialekin konparatzen dute. Gazteenak, ordea, uko egiten dio jokuan parte hartzeari, pentsaezina baitzaio afektu kontuei hain modu azalekoan heltzea. Bestela pentsatzen du aitak, ordea; bere erreinua bi alaba zaharren artean banatzen du, eta gazteena erbestera behartzen du. Luze jo gabe ohartuko da Lear erregea egindako okerraz, botere goseak jota, alaba zaharrenek berehala baztertuko baitute behin errege izandakoa. Hala, alaba gaztearen bila abiatuko da ordena berriro ezartzen lagunduko diolakoan; alferrik, ordea, jadanik abian den tragedia gelditzerik ez baitago.

We that Are Young-en ere aita bat eta haren hiru alaba dira gertaeren abiapuntua: adinean sarturiko Devraj Bapuji aitak Konpainia izeneko saltoki eta enpresa monopolioa Gargi, Radha eta Sita alaben esku uztea erabakitzen du, baina bere erretiroa ofizial egin aurretik, txikitatik ezer jaso aurretik igaro behar izan duten maitasun eta leialtasun adierazpen proba jartzen die beste behin ere alabei.

Patriarka hinduaren eskaria Ingalaterrako bardoaren antzezlanean Lear erregeak jartzen duenaren bera da, baina ezin esan daiteke Tanejaren nobela aurrekoaren berridazketa hutsa denik. Hain zuzen, gertaerak India garaikidera egokitu ditu, eta ezusteko aldaketak dakarzkio istorioari. Esaterako, Bapujik urteekin bildutako aberastasuna eta boterea ulertzeko, kontuan hartu beharra dago kolonialismo garaietatik hona Indiako ekonomiak izandako bilakaera. Britaniar agintearen mende, goi kastetako zenbait familiaren negozioek bultzada handia jaso zuten, eta, 1947ko independentziaren ostean, negozio horiek monopolio bihurtu ziren. 1990eko hamarkadan, ekonomiaren irekiera bideratu zuten politika neoliberalak ezin hobeto egokitu ziren kasta sistema zurrunera, eta alderantziz; hots, botere politikoak zein ekonomikoak familia gutxi batzuen esku jarraitzen zuen.

Norbera, Indiaren irudi

Familia horien estrategia izan da, nobelako Bapujirena bezala, beren buruak Indiaren irudi moduan azaltzea: haiei kritikak egitea familia iraintzearen pare da, eta familia India bera da. Familia/herriaren izenean, ordea, bidegabekeria handiak egin daitezke. Kaxmirren, bere emazte zenaren lurraldean, luxuzko hotela zabaldu nahi du Bapujik. Azalpen ofizialaren arabera, Indiaren eta munduko lurralde militarizatuenetako bat denaren arteko harremana hobetzeko operazioa da, biek gozatuko dituztelako hotelak emandako etekinak. Baina errealitatean diru guztia Indiaren, hots, Bapuji eta bere kideen poltsikoetara joango da zuzenean, lan eskua bera ere Kaxmirren bertan kontratatu beharrean, Indiatik eramango baitu Konpainiak. Are gehiago, hotelak ateak irekiko dizkie Indiako konpainiei Kaxmirren, konstituzioko 370. artikuluan ezarritakoa indargabetuz —azken horren arabera, Kaxmirreko hiritarrek eta haien ondorengoek bakarrik eros dezakete lurra herrialdean—. Alde horretatik, eta iragan abuztuaren 5ean Indiako Gobernuak harturiko erabakia kontuan hartuta, nolabait profetikoa da Tanejaren nobela.

Badago liburuak nabarmentzen duen bigarren alderdi bat ere: genero kontuei ematen dien tratamendua. Lear erregea-n ez bezala, tragediaren parte diren emakumeen ikuspuntua ezagutzeko aukera ematen da nobelan. Hari horretatik tiraka, sexismoak indiar gizarteko arlo guztiak nola infiltratzen dituen azaltzen du testuak. Gargik eta Radhak Konpainiaren gaineko kontrola bereganatzen dutenean, India osora zabaldu diren ustelkeriaren kontrako protestez baliatuta —2011eko gertaerei erreferentzia egiten die datu horrek—, bi alaba zaharrenen kontrako difamazio kanpaina abiarazten du Bapujik. Alaba eta emazte ezegokiak izatea leporatzen die, emakume diren aldetik beren egitekoa baita familia, hau da, aita eta senarrak, beren aurretik jartzea.

Era berean, bere ustelkeria kasuen erantzule egiten ditu, nahiz eta orain arte Konpainiaren erabakietan esku hartzerik izan ez duten. Bapujik salatzen duenaren kontra, ordea, Gargik eta Radhak erakusten dute aitaren doktrina ezin hobeto ikasi dutela: familian zein negozioetan, manipulazioa eta bortxa erabiltzea beste biderik ez dagoela maitasuna eta leialtasuna lortzeko. Emakume diren aldetik, lezio garrantzitsua dute hori errespetua lortzeko.


Auñamendi Eusko Entziklopedia berritua, Interneten

Euskal Herriari buruzko kontsulta zientifikorako lan eguneratua da, doakoa eta nahi duenarentzat kontsultagai.

Auñamendi Eusko Entziklopedia, Euskal Herriari buruzko kontsulta zientifikorako lan eguneratua izateko bokazioa duena, dohainik eta nahi duen guztiarentzat kontsultagai dago gaurtik aurrera euskoentziklopedia.org helbidean.

Bernardo Estornes Lasaren "Enciclopedia Auñamendi" ezaguna oinarritzat hartuta, bertako edukiak eguneratuta, osatuta eta era eleanitzean eskaintzea da Auñamendi Eusko Entziklopediaren helburua. Hori guztia, Googlen bilatzailea baliatzen duen punta-puntako plataforma teknologiko baten bitartez eta dohainik eskainita.

Plataforma teknologiko honi esker, Entziklopedia osatzen duten 150.000 artikuluez gain, Eusko Ikaskuntzaren dokumentu-funtsa osatzen duten 350.000 dokumentuak ere jarri dira erabiltzailearen eskura, guztira 500.000 dokumentu inguru integratzen dituelarik.

Gaur egun, 300 kolaboratzaile inguru ari dira artikuluak berritzen, osatzen, euskaratzen edota ekarpen berriak egiten eta etorkizunean kolaboratzeko aukera gizarte osoari ireki nahi zaio. Hala ere, hori posible egiteko bere egitura gehiago indartzea beharrezkoa izango da, horrek Eusko Ikaskuntzarentzako suposatuko duen ahalegin berezia kontuan izanda.


Kantuaren inguruan jiraka

Piratek antolatutako kantujiran 200 lagun inguru bildu dira; musikarien laguntzaz, Donostiako Parte Zaharrean eta inguruetan euskal kantagintzako abestiak entzun dira.

Donostiako Parte Zaharrean euskal kantugintza izan zen protagonista berriro ere atzo, Kantujiran. 12:00etan hasita, trikiti eta pandero doinuek Xelebreak kofradiako kideak batu zituzten, ibilbidearen abiapuntu eta helmuga izan zenean, La Flamenkan. Eguraldi ederra lagun, eztarriak berotzen hasi ziren 200 lagun inguru, La Flamenkan lau abestirekin hasiz: Jeiki jeiki , Aitorren hizkuntz zaharra Baratze bat eta Agure zaharra. Ondoren, kantujiraren ibilbideari ekin zioten.

Trikitilaria eta pandero jotzailea tropelaren buru jarriz eta Ikusi mendizaleak joz, musikak Donostiako Parte Zaharreko txokoak bete zituen. Ibilbidea hasi eta berehala, makurtzera eta salto egiteko erronka egin zieten musikariek, eta kantura gerturatu zirenek gogoz erantzun zieten: «Giroa hasieratik izan da bikaina», azaldu zuen Iñaki Larrañaga pandero jotzaileak. Joxe Alzurik, adibidez, makurtzeko eskatzen zutenean «Eutsi erreumari!» oihukatzen zuen, umorez.

Pako Sexmilo Kresala kultur elkarteko lehendakariaren gidaritzapean heldu ziren lehen geralekura, Toribio Altzagaren etxe azpira. Han, beste lau abesti kantatu zituzten: Triste bizi naiz eta, Prima eijerra, Martxa baten lehen notak eta Eperra. Alzuriri, adibidez, kanta guztiek transmititzen diote sentimenduren bat, baina bat aukeratzekotan, badu bere kuttuna: Eperra.

Hirugarren geralekuan hartu zuen dantzak protagonismoa. Sarriegi plazan urte osoan ikasitakoa praktikan jartzeko aukera izan zuten askok. Kantuan ere aritu ziren; eta bertsoa izan zen protagonista: Pello Joxepe eta Habanera kantatu zituzten.

Dantzan ederki pasatu zuenetako bat Maixol Larrañaga izan zen. Larrañagak euskal kultura sustatzen duten ekintzen garrantzia nabarmendu zuen: «Garrantzitsua iruditzen zait, eta gehiago ere egin beharko litzatekeela uste dut. Inoiz ez da aski».

Azken-aurreko geralekua udaletxea izan zen, eta hor ere udaletxeari eta itsasoari begira hautatu zituzten kantuak: Itsasoari begira, Begiak parrez parre eta Mendian gora haritza. Sexmilok hor izan zuen Kantujirako pena bakarra: «Udaleko norbait kantura jaistea gustatuko litzaidake».

Hasierako tokira itzuli ziren berriz. Han, Xelebreak kofradiak sortutako Kantauri. Koplajurik gabe! abesti berria kantatu zuten. Beñat Gaztelumendik abesti horren historia azaldu zuen: «Xelebreak kofradia sortu genuenetik, gauzak elkarrekin egiteko filosofiatik abiatuz, festak pozik bizitzeko helburua jarri genuen. Horretarako kanta bat sortzea aukera ezin hobea zela otu zitzaigun. Hasieran, guretzako sortu genuen. Txanda hasieran eta bukaeran kantatzen genuen. Kantujiran zebiltzanen belarrietara heldu eta gustatu egin zitzaien.

Kantari eta musikarien eta ikusleen txalo zaparrada batekin amaitu zen kantujira. Larrañaga pandero jotzaileak argi zuen horrelako ekintzak zein garrantzitsuak diren: «Gure kultura gure aisialdiarekin eta dibertsioarekin lotzen ez badugu gainkarga bihurtuko da. Lotsak albo batera utzi eta Aste Nagusian ere euskarak presentzia izan behar du».


"Ohore handi bat izan duk"

Herritar ugari elkartu da gaur Tolosako Euskal Pizkundea plazan, Sortuk Inazio Agirre hil berriaren omenez antolatutako ekitaldian.

Euskaltzale sutsu izateaz gain, ezker abertzaleko kidea zen Inazio Agirre, eta omenaldian izan dira, besteak beste, Tolosako alkateaz gain eskualdeko hainbat alkate, eta euskalgintza eta kulturgintzari lotutako kideak.

Hauez gain, Joxean Agirre Sortuko Gipuzkoako koordinatzailea eta Pernando Barrena Sortuko eleduna ere bertan izan dira, beste askoren artean.

Euskal Herri euskalduna. Lortuko dugu zioen kartela eta Agirre zenaren argazkia eszenatokian zirela oroitu dute. Agurra dantzatu diete haren senideei, eta Agirrek berak idatzitako bertsoak kantatu dituzte ondoren. Euskal Herrian Euskaraz-ek gogoan izan du Agirrek euskararen alde eginiko lana: "Euskarak eta Euskal Herriak militante fin eta leiala galdu dute".

Oholtza gainera igo dira bere senide, lagun eta kideak eta guztien izenean Karmele Aierbek hartu du hitza: "Ohore handi bat izan duk guretzat hirekin lan egin izana". "Maisutzat" jo du, eta azaldu "gogoa, lankidetza eta borroka" zirela bere "armak".

Sortuko Kontseilu Nazionalaren izenean, Pernando barrena mintzatu da: "Berarekin beti konta zitekeen militantea izan da. Bere ekarpen osoa aldarrikatu nahi dugu". Eusko gudariak eta Behin betiko abestuz amaitu da ekitaldia.

Euskaltzalea zen Agirre, eta Donostiako Udaleko euskara patronatuko zuzendaria izan zen. Soziolinguistika gaietan aditua, Bat aldizkariko kolaboratzailea izan zen, eta baita Tolosako Galtzaundi euskara elkarteko eta Lizardi kultur elkarteko kidea ere. Laskorain ikastolaren bultzatzaileetako bat ere bazen.

Euskalgintza politikagintzarekin uztartu zuen; Sortuko kidea zen gaur egun, eta urte luzez izan zen ezker abertzaleko militantea. Hain zuzen, ezker abertzaleko euskara gaietako arduradun izan zen. AuB Autodeterminaziorako Bilgunea zerrendetako burua izan zen Gipuzkoan 2003ko udal eta foru hauteskundeetan, baina Espainiako Auzitegi Gorenak debekatu egin zituen zerrenda horiek. Tolosan zinegotzi izan zen.


'Nork', inork ez?

Idatzi dugu lerrootan behin baino gehiagotan gustatuko litzaigukeela ETBk originaltasunaren aldeko apustua egitea, besteek egiten dutena kopiatzen ibiltzea baino —dirudienez, ez dugu errepikatu inor nekatzeko adina bider—. Horren alde mintzatu zen atzo Galarraga, eta ados nago.

Horrez gain, bada beste arazo bat: ETBk ondo funtzionatzen duten formatuak arin erretzeko duen gaitasuna. Esate baterako, denboraldia amaitu eta ez dakit zenbat programa berezi egiteko eskatzen zaienean ekoiztetxeei, edota arrakasta duten saioen aurpegi ezagunak batetik bestera behin eta berriz kameraren aurrean jartzen direnean —gain esposizio efektua sortuz—, eta halako adibide gehiago. Horrelakoek nekatzen dute ikuslea; beraz, ondorio tamalgarria lortzen da: errentagarria izan daitekeenak errentagarria izateari uzten dio. Eta funtzionatzen duten saioez hitz egitean, uler dadila gaur egun datu onargarriak ematen dituztenak direla. Ez da kalitate neurgailua, ekonomikoa baizik. Zergatik? Iritziak iritzi, kalitatea balio subjektiboa delako. Eta ekonomikoa, ordea, objektiboa; etekina lortzen da edo ez. Hortaz, kalitateak eta emaitza ekonomiko onek ez dute zertan bat egin. Oro har, esan genezake katearen batez besteko audientzia emaitzak zabalki gainditzen dituztenak direla, baina egia da garai batean —telebista digitala agertu aurretik adibidez— lortzen zituzten audientzia emaitzak nekez lortzen dituztela gaur egun. Egia da, baita ere, datu aritmetikoa apur bat gaindituta ere zenbait kasutan emaitza onargarri bilakatzen dela.

Erreko zituzten —edo ez, gazteegia bainintzen garai hartan eta telebistara iltzatzen nintzen ematen zituzten bakoitzeko— bertsolarien inguruko marrazki bizidunen telesailak: Lazkao Txiki, Pernando amezketarra eta Txirrita. Bada, umeentzako programazioan hutsunea duen kateari, euskal herritarron iruditeria kolektiboa elikatzen jarraitzeko beita eman diote Xabi Payak eta Patxi Gallegok Bertsolari aldizkariari esker argitaratu berri duten Nork eleberri ilustratuarekin. Ez litzateke orijinala izango liburu horretan oinarritutako telesail animatu bat egitea; bai, ordea, produktu benetan propio baten alde egitea. Kontuak horrela, ez da lantegi makala audientzia Euskal Telebistaren aurrean lotzea, baina baikorra bai gurea dena elikatzen jarraitzea.


Ikastaroetarako probak, hilaren 4tik 29ra

Datorren ikasturtean, igeriketa ikastaroetan parte hartu nahi duten haurrek, abuztuan izango dituzte izena emateko probak. Bihar hasi eta hilaren 29ra arte egingo dira, 12:00etatik 13:00etara.


Kiroldegiko langileek mobilizazioekin jarraitzen dute

Nahikoa da, negoziazioa orain lelopean, elkarretaratzea egin zuten kiroldegiko langileek atzo arratsaldean, Lege Zaharren enparantzan. Gaurkoa greba deialdiaren hirugarren eguna dute, eta mobilizazioak iragarri dituzte: goizean, 10:00ak aldera hasita, bizikleta martxa egingo dute ikastetxez ikastetxe, eta arratsaldean, Aritzbaltalden jokatuko den eskubaloiko partidan ere agerraldia egiteko asmoa dute: 19:30ean, Amenabarren partidan, kiroldegiko langileak kantxara irtengo dira pankartarekin.


Oskar Goikoetxearen emanaldia izanen dute irailaren 22an Larungo Kabia kultur espazioan

‘Goiko al desnudo’ eskainiko du Madrilen bizi den Berako aktore eta musikariak larunbat eguerdian

Larungo Kaiola ostatuan, Kabia kultur espazioan, irailaren 22an, larunbat eguerdiko 12:00etan Oskar Goiko, aktore eta musikari beratarraren proiektu berria izanen dute ikusgai eta entzungai; Goiko al desnudo.

Musika eta hitzen arteko kontzertu goxoa izanen dute Larunen, vermut garaian.

Gogoratu Kabia espazioan, Asier Gogortzaren Muga erakusketa ere ikusgai dagoela uda osoan.

Kabia kultur espazioaren helburua, Larungo mendira igotzen diren bisitari guztientzat, hego eta ipar Euskal Herrian sortzen diren lanen leihoa izatea da, erakusketak, kontzertuak,.... mendi gailurrean kulturaz gozatzeko aukera eskainiz.


Ohitu gabe daudenek nabaritu dute gehien

Itsasertzeraino heldu da elurra, eta nahasmena sortu du kostako errepidean. A-8 autobidean eta N-1 errepidean izan da arazo gehien, ilarengatik. Ikastetxeetan eragina izan du elurteak

Gipuzkoako txoko guztiak zuritu zituen atzoko elurteak. Gozatzeko edo madarikatzeko, baina elurrarekin ohitu gabe daudenek nabaritu dituzte gehien haren efektuak. Kostako errepidea izan zen horren adibide; Mutriku eta Deba nahiz Getaria eta Zarautz arteko errepideak garbitu gabe egon ziren goiz osoan, eta hainbat ibilgailuk arazoak izan zituzten izotzarengatik. Lurraldebuseko autobusek ezin izan zituzten ohiko ibilbideak normaltasunez osatu, eta horrek lanera joatea zaildu zion hainbati. Zarauzko bizilagun June Bernedo erizaina da, eta Lurraldebusen zerbitzua erabili ohi du Donostiako ospitalera lanera joateko: «Zerbitzurik ez zegoenez, autoz joatea erabaki dut, baina ikaragarrizko lanak izan ditut lanera iristeko». Hain justu, Lurraldebusek jakinarazi zuen 5.200 dei inguru jaso zituztela; txartela ordaindu eta helmugara iristea lortu ez zutenei dirua itzuliko diela esan du aldundiak.

Gainontzeko errepideetan ere arazo handiak izan zituzten. Andoainen, A-15 errepidea itxita egon zen arratsaldera arte, goizeko lehen orduetan Etzegarateko igarobidearen antzera. N-1ean ere arazo handiak izan zituzten Lasarte eta Donostia artean, eta baita A-8an ere.

Elur artean gidatzera ohituta dago Alvaro Ganuza Maersk enpresako kamioi gidaria. Atzo, baina, A-8 autobidean geldirik egotea egokitu zitzaion, Aritzetako irteeran. Haren esanetan, prestakuntza falta izan da kaosaren eragilea: «Europa iparraldean ibili izan naiz, eta horrelako elurteekin ez dut geratu beharrik izan. Handiagoekin bai, noski».

Barnealdean, hainbestean

Elurteetara ohituagoak daude itsas mailatik garaiera handienera dauden herrietako biztanleak. Berrobikoa da Begoña Olamosu, eta Bidania-Goiazko liburuzaina da. Azken hori Gipuzkoako herririk garaiena izanagatik, arazorik gabe egin zuen lanerako bidaia: «Bidea garbi aurkitu dut, eta arazorik gabe iritsi naiz».

Bestelako esperientzia izan zuen goizean Olamosuren semeak. Amaren esanetan, autobusean abiatu ziren Berrobitik Tolosako Orixe ikastolara, baina kilometro bat egin orduko, etxera itzularazi zituzten. «Ez dut uste errepidearengatik izan denik, aurrez nire senarra lanera joan delako; bidean jakingo zuten eskolarik ez zutela». Izan ere, Gipuzkoako ikasle askok goizean jakin zuten ez zutela eskolara joan beharrik izango.

Errepide horretan, GI-2130ean, aritu zen ogiak eta egunkariak banatzen Pedro Manso. Beste egunekin alderatuta, lan dezente egin behar izan zuen: «Banaketa leku askotan egiten dut, eta arazo dezente izan ditut goiz osoan». Tolosaldeko bazter guztietan aritzen da banaketan: «Leku batzuetan, furgoneta utzi, eta korrika igo behar izan dut etxe eta saltokietara, baina, azkenean, guztietara iritsi naiz». Horren adibide gisa jarri du Elduainen gertatutakoa; Arazola baserrirako aldapa igo ezinda geratu zen, eta eraman beharrekoak zaku batean bilduta igo zituen.

Arratsaldeak aurrera egin ahala, elurra lurmendu zen Gipuzkoako zatirik handienean, eta, Biriatun ilara luzeek irauten zuten arren, zabalik zeuden errepide nagusiak. Argazki asko eta arazo gehiago eragin zituen elurrak, kostaldean bereziki, baina hondartzetan hondarraren kolorea itzuli ahala, zirkulazioa normaldu egin zen errepideetan.


Gastronomia, musika eta moda uztatuko ditu Kalefood Marketek

Kalefood Marketeko ‘foodtruck’ bat, Zumaian egindako ekitaldian. (Baleike)

Kalefood Market ekitaldia ospatuko dute asteburuan Orioko Ikastola parean. Bihar eguerditik igande arratsaldera arte luzatuko da festa, eta eskaintza zabala prestatu dute antolatzaileek. Zuzeneko musika, bertako dendarien postuak eta atzerriko gastronomia uztartuko ditu ekitaldiak.

KIMMU gazte ekintzaileen enpresak sortutako proiektua da Kalefood Market, eta duela bi urte hartu zuten Mondragon Unibertsitatean LEINN gradua ikasten ari diren hiru ikaslek ekitaldia antolatzen jarraitzeko lekukoa. Musikarekin, gastronomiarekin eta modarekin lotutako proiektu bana fusionatu eta ekitaldi ezberdin bat sortu zuten. Orioko eta kanpoko dendarien azoka, foodtruckak eta musika alternatiboa izango dira zehazki ekitaldian.

Alabaina, ez da ospatuko den lehen aldia; Donostian, Zumaian eta Mutrikun ere izan dira. Oriokoa abuztuko lehenengo astean egiteko asmoa zuten, baina azken orduko arazoak tarteko, aste honetara atzeratu zuten antolatzaileek eta Orioko Udalak. Aurreko edizioetako foodtruckekin jarri ziren harremanetan Orion ere parte hartu zezaten. Janari eskaintza ezberdin bat egingo du horietako bakoitzak; eta krepak, falafelak, hanburgerrak edota jaki mexikarra dastatzeko aukera izango da azokan. Ohikoak ez diren jakiak modan jartzea da eskaintza gastronomikoaren helburua.

Zuzeneko musika eskaintza, aldiz, talde gazteekin eta hasiberriekin osatu dute. Musikari gazteei “bultzadatxo bat ematea” da asmoa, Ekiñe Izagirre Kalefood Marketeko antolatzailearen esanetan.

“Harreman ona” izan dute Orioko Udalarekin, eta ekitaldia antolatzeko baliabide guztiak haien eskura jarri dituztela azaldu du Izagirrek. Udalarekin ez ezik, herritarrekin ere bildu dira antolatzaileak; besteak beste, dendariekin. Hain zuzen ere, bertako dendariak izango dira protagonista azokan, eta “oso eskertuta” agertu dira merkatariak ekitaldian postuak jartzeko eskaini dieten aukerarekin.

Garbiñe Arregi, Expo elektrizitatea, Ttipi-ttapa, Nahikari, Rose’s, Anarri eta Argine saltokiek jarriko dituzte postuak. Zuzeneko musikak eta gastronomiak osatuko dute eskaintza kultural eta berritzailea.

ZUZENEKO MUSIKA

Urriak 28, larunbata

– 13:00. Jon Antza, Maialen Lopes, Beñat Iturrioz, Oier Rezusta eta Maider Garmendia.

– 19:00. Mauka.

– 22:00. Koldo Galarreta & Alain Lopez.

Urriak 29, igandea

– 13:00. Sergio Hernandez.

– 18:00. Terra Incognita.


Erakusketa mugikorra, tabernetan

Aniztasunaren Astea antolatu du Udalak. Besteak beste, gaurtik hasita, erakusketa mugikorra egongo da ikusgai herriko tabernetan: Ikatza, Zipotza, Bukoi, Txiki, Ekaitz, Robin...

Horrez gain, aniztasunaren inguruko dokumentalak ere emango dituzte, bihar, asteazkenean eta ostegunean: Balta Txuria, Balta Berdea eta Gu, jatorri anitz, herri bat. Larunbatean, kontzertuak eta nazioarteko janari dastaketa antolatu dituzte.


Jaietan ere, kirolari sena

Goizero antolatzen dituzte gazteentzako kirol jardunaldiak, Donostiako hainbat gunetan. Barreneak eta 3x3 saskibaloi txapelketak arrakasta izan dute, esate baterako, donostiarren artean.

Kirolari sena odolean daramatenek badute Donostiako Aste Nagusia modu osasuntsuan bizitzeko aukera; izan ere, egitarauak kirol eskaintza zabala eskaintzen du aurtengoan ere.

Iñaki Fernandez Alde Zaharra kirol elkarteko kidea eta eskoletako pilota irakasleak ia egunero eskaintzen ditu esku pilota ikastaroak eta, ondoren, barrene txapelketak: «Esku pilota uda sasoian izaten da ederra, Euskal Herriko herri eta auzoetako pilotalekuetan. Garai batean, pilotaleku ezagunenetan egiten zen barrene; eguneroko ohitura zen. Usadio hori modu askotara izendatu izan da, lekuaren arabera: errioxarrek a primis deitzen diote, zarauztarrek a fueras, bergararrek barru... Pilota munduan barrene jolas ezagunena izateaz gainera, elkartasuna bultzatzen duen jolasa da, edonor ibil daitekeelako. Pilotari ematen ez dakienak, esate baterako, sakatzeko aukera izaten du».

Egunero 20 bat zale biltzen ditu Fernandezek, Trinitate plazako pilotalekuan. Ikastaroak eta jolasak antolatzeaz gain, pilotari buruzko azalpenak ere ematen ditu. Herenegungo saioan, esate baterako, hamar zale bildu ziren adituarengana. Pilotalekua orduan margotzen ari baziren ere, bote luzea pilota jolasarekin ekin zioten jardunaldiari: «Urte osoan eskoletara joaten gara pilota ikastaroak eskaintzera; udan, berriz, Aste Nagusian antolatzen dugun eskaintza hau daukagu, eta hauetan konturatzen naiz interes gehien dutenak mutil koxkorrak izaten direla, baita turistak ere; pena da gainontzekoek honelako kirol aparta edukita, aintzat ez hartzea». Haritz Etxabe 7 urteko mutiko bergararra uda Donostian ari da igarotzen, eta ez du Fernandezen ikastaro bakar bat ere galtzen: «Udaberriko txapela aurten irabazi dudanetik, egunetik egunera gehiago gustatzen ari zait esku pilota».

Easo saskibaloi taldea asteartean hasi zen 3x3 saskibaloi txapelketak antolatzen, Saguesen. «Bost bat urte daramatzagu egitasmo honekin», azaldu du Gonzalo Martinez Easo saskibaloi taldeko kideak. «Kategoria bakoitzeko txapelketak egun bi irauten du; goizean, taldeen txapelketa egiten dugu, eta arratsaldean, berriz, txapelketaren kanporatzeak». Herenegun egin zuten bi eguneko jardunaldien sari banaketa. Gorka Gil elkarteko beste kideak azaldu du joan den urtetik 3x3 Aritz Vadillo Oroimenean izena eman diotela kirol egitasmoari, Easo saskibaloiko jokalaria auto istripu batean zendu zelako. Aurten, orotara, 25 taldek eman dute izena, baina ez dute helduen kategoria kontuan hartu: «Horri buruzko eskaera asko jaso ditugu, eta uste dut arrakasta izan dezakeela datozen urteetan», gehitu du Gilek. Parte hartzaileek ez dute soilik jardunaldi hauetako saskibaloi txapelketetan parte hartzen: «Gustatzen zaigu horrelakoetan parte hartzea, baina gure denbora librean ere aritzen gara saskibaloian», esan du Uxue Etxarte jokalariak.

Datozen kirol jardunaldiak

Bihar izango da, ordea, kirol egunik aberasgarriena: goiz goizetik areto futbola egingo dute Manteo udal kiroldegian, 09:00etatik aurrera. Hamabi ordukoa izango da hori. Hondartzako boleibol herri txapelketa ere egingo dute Zurriolako hondartzan, 10:00etan; baita itsas zaborra kanporatzeko egitasmoa ere, Nautikoan. 11:00etatik aurrera, VII. Marmitako Lehiaketa egingo dute Gipuzkoa plazan, eta Pasealeku Berriko igerialdia, kai muturretik abiatuta.


Popa, surfa eta americana estilo askean

Non: Donostiako Dabadaba aretoan Noiz: Etzi, 21:00etan.

Bi talde gertukoren kideen baturatik sorturiko taldea da The Surfing Magazines. The Wave Pictures taldeko David Tattersallek (ahotsa eta gitarra) eta Franic Rozyckik (baxua) eta Slow Clubeko Charles Watsonek (hainbat instrumentu), elkartu, eta sortu zuten proiektu berria, iaz, Londresen. Dominic Brider bateria jotzaile talentuzkoa batu zitzaien. Irailean plazaratu zuten orain arteko disko bakarra, taldearen izen bera daramana. Pop melodietatik abiatuta eta garage-rocka ardatz izanik, surf-rock musikaren, americanaren, jazzaren zein pop askeenaren elementuak uztartzen dituzte. Adituen esanetan, The Wave Picturesen azken lanetan protagonismoa galdua zuten pasarte erritmikoek indarra irabazi dute The Surfing Magazinesen proposamen berrian. Donostian ariko dira, asteartean, Dabadaba aretoan.


Lau t'erdikoaren azken fasera, bost hernaniar

Bukatu dute esku pelotari hernaniarrek, Gipuzkoako Lau t'erdiko Txapelketaren sailkatze fasea; eta bost herritarrek lortu dute azken fasera sailkatzea: Unax Uitzi eta Unai Albeniz kadeteek, Xabier Salaberria jubenilak, eta Iñigo Labaka eta Josu Altuna nagusiek. Beste bost hernaniarrek, berriz, kontsolazio fasea jokatuko dute: Xabier Apaolaza, Mattin Arluziaga eta Oier Garaiar kadeteek, eta Iñigo Urkizu eta Garikoitz Arizmendi nagusiek.


San Sebastian eguna eskualdean ere ospatuko dute bihar

Berastegin, Leaburun eta Orendainen mezak ospatuko dituzte ermitetan. Ondoren, mahaiaren bueltan jarraituko dituzte ospakizunak.

Urtarrilaren 20a, San Sebastian eguna da gaurkoa, eta Donostiako edo Azpeitiako ospakizunak badira ere ezagunenak, eskualdean ere ospatzen da jaia. Berastegin, Leaburu-Txaraman eta Orendainen San Sebastian santuaren ermitak dituzte, eta tradizioari jarraituz hiru herrietan izango dute jaia gaur.

Berastegin, San Anton egunaren ajearekin oraindik, goizean egingo dute meza San Sebastian ermitan. Orendainen ere festa goizean izango dute, nahiz eta bazkariaren ondoren, egunak gehixeago luzatzeko arriskua ere izango duen.

Goiza okupatua duenak, arratsaldean izango du San Sebastian eguna ospatzeko aukera Leaburun. Ermitako meza eta herriko dantzarien emanaldiaren ostean, guztiek batera Zazpi-Bide elkartean askaria egiteko aukera izango baitute.

Edonola ere, ziur festarik eta umorerik ez dela faltako hiru herrietan.

BERASTEGI

10:00. Meza, San Sebastian ermitan.

LEABURU-TXARAMA

17:00. Meza San Sebastian ermitan.

Ondoren. Herriko dantzarien emanaldia, ermitaren aurrean.

Jarraian. Zazpi-Bide elkartean askaria egingo dute.

ORENDAIN

11:15. Herriko plazatik, txistulariek alaituta, kalejira izango da San Sebastian ermitaraino.

11:30. Meza ermitan.

Ondoren. Hamaiketakoa.

14:00. Bazkaria, Eltxoak elkartean


Azkeneko sarrerak, Kronikan salgai

Ostiralean izango da Bertso Gutiziak ekitaldia, 19:00etan Basque Culinary Centerren; eta sarrera gutxi batzuk besterik ez dira geratzen. Azkeneko horiek, Dobera-Kronikaren bulegoan eskuratu daitezke.


Miguel Angel Garin eta Jose Maria Murua atletek emaitza ezin hobeak lortu dituzte Espainiako txapelketan

ESPAINIAKO pista estaliko atletismo txapelketa jokatu zen asteburuan Zaragozan, beteranoena. CD.Hernani atletismo taldeko bi ordezkari izan ziren bertan, Jose Maria Murua eta Miguel Angel Garin, eta emaitza oso onak lortu zituzten.

Miguel Angel Garinek 3 domina

Miguel Angel Garinek hiru frogatan hartu zuen, eta hiru domina lortu zituen: urrezkoa salto hirukoitzean, zilarrezkoa altuera jauzian eta brontzezkoa luzeera jauzian.

Jose Maria Murua 5garren

Jose Maria Murua hernaniarrak aldiz, bi frogatan hartu zuen parte: 1.500 metrotan eta 3.000 metrotan. Maila altuko probak izan ziren, eta Muruak marka oso onak eginda bi 5garren postu lortu zituen.


Turkiako armadako buruak dimisioa eman du hainbat militarren atxiloketa dela eta; estatu kolpe baten prestaketan nahastu dituzte


Hassana Aalia ekintzaile sahararrari asilo politikoa ukatu dio espainiar estatuak

Hilaren 19an esan zioten asilo politikoa ukatu diola espainiar estatuak Hassana Aalia ekintzaile sahararrari. Erabaki horren berri ematearekin batera, hamabost eguneko epea eman zioten espainiar estatuaren lurraldea uzteko. Protesta baketsu batean parte hartu izanagatik bizi osoko espetxeko zigorra jaso zuen gazteak, eta Hassanaren Lagunak elkarteak mobilizatzeko deia egin du. Hala, zapatuan Bilbon manifestazioa egingo dute eta hogeitik gora dira hori babestu duten Euskal Herriko eragileak.

Hassanna Aaliak 26 urte ditu eta El Aaiunen jaio zen, Mendebaldeko Saharan. 2010ean Gdeim Izik kanpamentuko protesta baketsuan hartu zuen parte. Gertaera horrengatik epaitu egin zuten eta lau hilabeteko espetxe zigorra ezarri zioten.

2011ko urrian ikasketa-beka bati esker Bilbora etorri zen. El Aaiunera itzultzeko bi hilabete falta zirenean, baina, Gdeim Izikeko gertaerengatik Auzitegi Militar batek epaitu zuen; Bilbon geratzea erabakitzen zuen eta gobernu espainiarrari babes politikoa eskatzea bere herrira itzuliz gero, autoritate marokoarrek kartzelatuko luketelako. “Bilatze eta atxilotze agindua eman zutenean, hemen gelditu nintzen, Bilbon, nire familiarekin. Izan ere, orain arte eurekin bizi izan naizen familia euskaldun bat ere badaukat”, dio Aaliak. Hain zuzen ere, Oñatin bizi den Bernat Alberdiren etxea da hori.

Sententzia

2013ko otsailean Rabateko Auzitegi Militarrak Hassanna Aaliaren eta beste 24 ekintzaileren, sententzia eman zuen; biziarteko kartzela-zigorra ezarri zioten Aaliari, errebeldian aitortuta. “Zigor oso gogorrak izan dira, gutako bederatziri biziarteko kartzela-zigorra ezarri ziguten, tartean neuri, beste lagun batzuei 30, 25 eta 20 urtetako kartzela zigorra ezarri zieten. Epaiketa ilegala, fartsa, bermerik eta gure aurkako probarik gabekoa izan da. Eta ez dugu guk bakarrik esaten, epaiketan izan ziren behatzaile internazionalek ere esaten dute, baita Amnesty International-ek ere”, adierazi du.

Harrezkero, azaldu du estatu espainiarrean zehar dabilela, kartzelatutako bere lagunen babesgabetasun egoera jakinarazten eta erregimen marokoarrak egunero Herri Sahararra menderatze aldera eragiten duen bidegabekeria salatzen.

Asilo politikoa ukatu

2015eko urtarrilaren 19an Aaliari bere babes-eskaerari uko egiten zaiola jakinarazi zioten eta lurralde espainiarra uzteko 15 eguneko epea ematen diote. Hau azaldu du horren harira: “Sorpresa izan zen, nire kasua oso kasu garbia delako. Nire asiloa eskatzerako orduan epailearen aurrean aurkeztutako salaketak erakutsi ditugu, torturen eta tratu txarren argazkiak… eta ez nuen uste eskaerari uko egingo ziotenik, oso kasu garbia delako, edonork irakur dezake kasua eta ondo ulertu. Arduratu egin nau kontuak bizi osokokondena daukadalako.”

Zapatuan manifestazioa Bilbon

Zapatuan Bilbon manifestazioa egingo dute Euskal Herriko hogei eragile baino gehiagok deituta, ekintzaile sahararrari Espainiak asilo politikoa ukatu izana salatzeko. Bertara joateko autobuserako izena eman daiteke dagoeneko Oñatiko Arrano tabernan eta Arrasateko Irati eta Jaizalen.


Protesta eguna masiboa izaten ari da Sirian, eta gutxienez hamalau lagun hil dituzte

Otoitz eguna izanik milaka eta milaka siriar atera dira gaur kalera protesta egitera. Human Rights Watch erakundearen arabera Homsen gizateriaren aurkako krimenak egin ditu Siriako erregimenak.

Protesta eguna zegoen gaurko Sirian deituta, eta giza eskubideen erakundeek jakinarazi dutenez, Bashar al Assad presidentearen aurkako erantzuna masiboa ari da izatean. Horrekin batera egunak aurrera egin ahala gutxienez hamalau lagun hil dituztela segurtasun indarrek jakinarazi dute, horien artean armada utzi duen soldadu bat.

Otoitz eguna izanik milaka eta milaka siriar atera dira gaur kalera protesta egitera. Homs hirian eta Idleb probintzian izan dira hildakoak lehen orduetan. Homsen zibiletako bat tiroz hil dute. Al Assadi leial direnek Al Bajada auzoa "inbaditu" dituela diote giza eskubideen elkarteek, arma handiekin eta tankeekin. Atxilotu ugari daude.

Human Rights Watch erakundearen arabera Homsen gizateriaren aurkako krimenak egin ditu Siriako erregimenak.

Liga Arabiarrak bilera egingo du bihar, Al Assad bide orria ez dela betetzen ari ikusita, eta erakundetik botatzea aztertuko dute. Bide-orrian indarkeria oro gelditzeko, armada kaleetatik erretiratzeko eta atxilotuak askatzeko eskatu zion Liga Arabiarrak.

Martxoa erdialdean hasi ziren protestak, eta harrezkero 3.500 lagun hil direla esan du Nazio Batuen Erakundeak.


Kirola egin eta tenisean jokatzen ikasi

Tenis ikastaroa ari dira egiten Garmendipeko kirol gunean 9 eta 12 urte bitarteko gaztetxoak. Joan den astelehenean hasi ziren ikastaroarekin eta uztailaren 25, ostiralera bitartean horretan arituko dira. Denera, 30 gaztetxo apuntatu dira tenisera. Kirola egin eta tenisean jokatzen ikasiko dute uda honetan. Argazkian, tenis ikastaroan gaur, ostirala, goizean.


[ARGAZKIAK] Leporaino bete da Landako Gunea beste urte batez 40 Minutu Rock jaialdiagaz

Tximeleta, Skakeitan, Rotten XIII, Mocker´s eta Soziedad Alkoholika taldeek eskaini dituzte kontzertuak jada.

Iluntzerako, Kaleko Urdangak, The Potes, eta Arkada Social taldeen punk rock doinuek eta Mafalda, Tremenda Jauria, Green Valley eta Tribade taldeen “trintxerako doinu dantzagarriak” eskainiko dituzte. Goizaldera arte iraungo du festak.

Antolatzaileak "oso pozik" agertu dira musikazaleek emandako erantzunarekin. 500dik gora boluntarioen lana ere "eskertu" dute.

(Argazkiak: 40 Minutu Rock)


Euzkitze eta Sarasua kantuan berriro

Erniarraitz Urola bailarako bertsozale elkartearen hamargarren urteurrena dela-eta bertso afari berezia egin zuten larunbatean Azpeitian, Ziripot soziedadean, Xabier Euzkitze eta Jon Sarasua aritu zirelako kantuan, Andoni Egañarekin batera.

Plazak utzita dituzte Euzkitzek eta Sarasuak, baina tarteka kantatzen dute afarietan-eta. "Dozena bat urte gaztetu gintuzten", esan du Laxaro Azkune Erniarraizko kideak. 70 bat lagun bildu ziren. Euzkitzek berak ere gustura bukatu zuen, lapikue.eus Azpeitiko kultur webguneari aitortu dionez.

"Bertso afarian jendaurrean kantatzen da, eta estutu egin behar da burua ongi kantatzeko. Gainera, Erniarraizkoen artean entzule kualifikatu asko zeuden: Imanol Lazkano, Joxe Agirre, Laxaro Azkune... Egia esan, oso eroso eta gustura sentitu nintzen. Alde handia da horrelako bertso lagunak izatea. Nik Maialen Lujanbio eta Amets Arzallus ere oso gustuko bertsolariak ditut, baina haiekin kantuan ez nintzen hain eroso sentituko".

Imanol Lazkanok eskatu zien Euzkitzeri eta Sarasuari bertso afarira joateko. "Nik errazena egin nuen: Sarasuak baietz esaten bazion, ni ere joango nintzela esan nion", dio aurrenak. Bestetik, hemen Erniarraitzen ibilbidea jasotzen duen bideoa.


Uribe Kostako Mankomunitateko Osoko Batzordearen eraketa baliogabetzea eskatu du Sopelako PSE-EEk

Uribe Kostako Mankomunitateko Osoko Batzordearen eraketa eta horrek hartu zituen erabakiak "baliogabetzat" jo ditu Sopelako PSE-EEk, bilerara aipatu udalerriko sozialisten ordezkaria deitu omen ez zutelako. Maria Teresa Fernandezek ohartarazitakoaren arabera, "berriro egin beharko da aipatu gobernu organoaren zein eratutako lan batzorde ezberdinen osaketa, parte-hartze politikoa bermatzeko, partaide guztien eskubide konstituzionalak errespetatuz". Horrela egiten ez badute, administrazioarekiko auzi prozesua zabalduko dutela adierazi du Fernandezek. PSE-EEko zinegotziak zehaztu duenez, Sopelako Udalak aukeratu zuen ordezkari Mankomunitatean, beste hautetsi eta Saioa Villanueva Bildu koalizioko alkatearekin batera. Urriaren 14ko batzarrean Anabel Landa Berangoko alkate jelkidea izendatu zuten erakundeko presidente eta Arantza Etxeberria Gorlizko alkatea presidenteorde. Azken hori EAJkoa ere bai. Argazkian, Maria Teresa Fernandez Sopelako PSE-EEko zinegotzia / © PSE-EE.

Lehenengo bilerarako deialdia jasota, hurrengo batzarren berri emateko helbidea zein e-posta eman ei zien tokiko arduradunei Fernandezek. Urriaren 14ko bilerara, ordea, ez zutela deitu dio sozialistak, "Mankomunitateko estatutuak zein Herri Administrazioen Araubide Juridikoaren eta Administrazio Prozedura Erkidearen Legea urratuz".


Liburu bat ona, film bat eskasa

Azken asteotan liburu bat irakurri eta film bat ikusi dut, gai beraren inguruan: Stefan Zweig idazle austriarra. Lehena bikaina iruditu zait; bigarrena, aldiz, eskasa.

Liburua

Liburua da The Impossible Exile. Stefan Zweig at the End of the World, George Prochnik idazle estatubatuarrarena. Zweig bezala, Prochniken gurasoak juduak ziren, eta Austriatik egin zuten ihes AEBetara, naziengandik ihesi. Horregatik, egileak aztertzen du exilioak Zweigengan eta beste iheslarirengan eragindako hausturak zenbateraino eraman zuen idazle austriarra bere buruaz beste egitera. Horrekin batera, ikertzen du gerra arteko Vienako giroa, liluragarria alde batetik, baina ikaragarria bestetik, bertan naziek sekulako izua eragin baitzuten. Liburua oso ondo idatzita dago, eta laguntzen digu hobeto ulertzen Zweig eta bere mundua.

Pelikula

Liburua amaitu berritan, kasualitatea, aukera izan dut ikusteko Stefan Zweig: Farewell to Europe pelikula, kontatzen duena idazle austriarraren exilioa. Baina ez zait gustatu, eskematikoegia iruditu baitzait. Bakarrik salbatuko nuke filmaren azken zatia, non erakusten baitira suizidioaren ondorengo irudiak, modu sotil eta originalean, armairu zahar bateko ispilu bat erabilita.


Kantauri itsasoko legatzaren kuota %5,5 txikitu du Europako Batasunak

Berdelaren kuota %41 handitu dute 2020. urterako, eta txitxarroarena %40,7 apalagoa izango da


Eztabaida beroa, Udal Gobernuaren eta oposizioaren artean

Aldeko sei botorekin (EAJ eta PSE-EE) eta kontrako bost botorekin (EH Bildu) onartu zuen udalbatzarrak datorren urteko aurrekontua. Are gehiago, EH Bilduk emendakin partziala aurkeztu zion Udal Gobernuaren proposamenari. Gai horrekiko eztabaida politikoa beroa izan zen EH Bilduren eta gobernuko bi alderdien ordezkarien artean. Oro har, EH Bilduk salatu zuen ez dutela marjinarik izan “ekarpen, moldaketak egiteko”.

Sei puntuko idatzia helarazita azaldu zituen oposizioko alderdiak aurrekontuarekiko desadostasuna eta emendakina aurkezteko arrazoiak; Unai Larreategi bozeramaleak esplikatu zituen:

1- “Aurrekontuetan ez digute inolako marjinarik utzi ekarpen, moldaketak egiteko. Hain da exajeratua marjinarik eza, hiru Udal plenotan hartutako konpromiso bat ezin beteta ere gelditu direla. Etxebizitza planera bideratzea etxe hutsen errekargutik jasotako dirua”.

2- “Legegintzaldi osoko tonikak aurrera jarraitzen du. Diru-sarrerak handitzen doazen arren, gastu arrunta gehiago ari da handitzen udal zerbitzuetan, eta ondorioz, Udalaren aurrezpenerako gaitasuna txikitzen doa. Horrek zaildu egiten duelarik Soraluzen hain beharrezkoak diren inbertsioak egitea”.

3- Kiroldegirako 500.000 euroko inbertsioari dagokionez, batetik EH Bilduk salatu egin zuen Diputazioak 250.000 euro ematea Soraluzeri “a dedo”. Bestetik, 210.000 euroko mailegua eskatu beharra ere azpimarratu zuen. Eta hirugarrenik adierazi zuen EH Bilduren ustez halako inbertsio handiak udalerrirako “estrategikoak” izan litezkeen edo errentagarritasun ekonomikoa ekarriko luketen proiektuetarako erabili beharko liratekeela. “Proiektu hau EH Bilduren garaian ere erabili genuen esku artean, baina herrian lehetasunezkoagoak ziren beharrak zeudela iruditzen zitzaigunez ez genuen martxan jarri. Orain ere ez dugu uste garai egokia denik horretarako, baina itxuraz pisu gehiago dauka hauteskundeen aurretik inaugurazio ponposo bat egiteak herriari perspektiba estrategikoz begiratzea baino”, salatu zuen oposizioko bozeramaleak.

4- Bestalde, udalerriko langabezia-tasa altua (Gipuzkoako handiena) kronifikatzen doala uste du EH Bilduk eta horri aurre egiteko neurriak faltan igarri ditu aurrekontu proposamenean.

5- Etxebizitzek 2018an derrigorrez pasatu behar duten Eraikinen Inspekzio Teknikoa dela-eta, azpimarratuta herriko eraikin asko zaharrak direla, EH Bilduk “gai honi dagokion dimentsioz heltzeko” Udalaren ekinbidea ere faltan igarri du aurrekontuetan.

6- Alkatearen soldata “gehiegizkoa” iruditzen zaiela azpimarratu zuten beste behin, urtean 72.726 euroko gastua suposatzen duelako.

Inbertsio proposamenak

Emendakin berean, EH Bilduk bestelako inbertsio eta proiektu batzuk proposatu zituen; adibidez, U gaina estali eta bertan umeendako jolasak eta beste egokitzea; Sologoeneko zentralera esandakoa baino diru gehiago bideratzea, haren errentagarritasuna handitzeko eta diru-sarrera gehiago lortzeko helburuarekin; Soraluzeko Musika Eskolako leihoak aldatzea; udaletxeko teilatua berritzea eta formazio txikia duten langabeendako formazio plana, besteak beste.

Horrek guztiak, eta bereziki, EH Bilduren proposamenek alkatearen eta gobernukide den Patricia Borinaga sozialisten ordezkariaren haserrea piztu zuten.

"Galeriarentzat mintzatzen"

Biek ala biek oposizioari aurpegiratu zioten Ogasun Batzordean, aurrekontuaren lanketarako emandako 15 eguneko epearen barruan inolako proposamenik idatziz aurkeztu ez izana, eta bai, ordea, osoko bilkuran. Jarduteko modu hori “galeriarentzat mintzatzea” besterik ez dela esan zioten EH Bilduko ordezkariari. Eta salatu zuten euren ustez EH Bilduk ez duela “benetako asmorik izan adostasunak lortzeko”.

Idatziz aurkezteko "egokitasuna"

Unai Larreategik, berriz, horri erantzunez behin eta berriz azpimarratu zuen aurrekontuan aldaketarik-ekarpenik egiteko Udal Gobernuak lagatako marjinarik eza; eta adierazi zuen Ogasun Batzordean oposizioaren argudio pedagogiko berberak helarazi zizkiela gobernuko kideei.

Haiek (EAJk eta PSE-EEk) adierazi zioten (EH Bilduri) eurak oposizioan zeudenean idatziz aurkezten zituztela aurrekonturako proposamen edo emendakinak, “borondate ona balego idatziz aurkeztuko zenukete”, azpimarratu zuen Aldazabalek.

"Marjinarik ez"

Eta horri Larreategik disgustu handiarekin erantzun zion esanez lanketa handia egin zutela euren pedagogia Udal Gobernuari helarazteko; halaxe transmititu zutela Ogasun Batzordearen bi batzarretan, baina atzera ere azpimarratu zuen Udal Gobernuaren aurrekontu proposamenak utzitako “marjinarik eza” eta horrek ez diela utzi ekarpenak egiten.


Mutriku Sokatira Taldea 640 kiloko lur gaineko sokatira txapelketan hasiko da lehiatzen, zapatuan

680 kiloko txapelketan lehen postuan geratu eta gero, asteburu honetan 640 kilokoan hasiko da lehiatzen talde mutrikuarra. Taldeak txapelketa honekin amaituko du lur gaineko sokatira txapelketa.


Lotxa beltz bat, espezie berrien izarra 2009an

Aurkitutako 10 espezie bitxienen artean, besteak beste, belaki haragijale bat dago, eta baita Birmanian topatutako ur gezako arraintxo bat ere.

2009an aurkitutako 10 espezie garrantzitsuenen artean lotxa beltz psikodeliko bat dago, nazioarteko batzorde zientifiko batek aukeratuta. Arrain horrek ezohiko patroi bat du eta lotxa beltzen artean bakarra da, aurpegi zapala duelako.

Arizonako Unibertsitateko Espezieen Esploraziorako Nazioarteko Institutuak eta nazioarteko taxonomoen talde batek egiten dute urtero aurkitu berri diren animalien zerrenda.

Aurkitutako 10 espezie bitxienen artean, besteak beste, belaki haragijale bat dago, eta baita Birmanian topatutako ur gezako arraintxo bat ere. 1879tik aurkitu duten urre-koloreko lehen armiarma, mehatxatuta denean "bonba" berdeak askatzen dituen itsas zizare bat eta Thailandiako Golkoan, Pak Phanangen, topatutako itsas bare bat zerrendan dira.

Arrain-aizto bat ere hamar espezie garrantzitsuenen artean dago, baita futbol amerikarreko pilota baten tamainako jaurtitzaileak produzitzen dituen landare bat, bost zentimetroko barrengorri bat eta Madagaskarren aurkitutako batata jangarri bat ere.

Bioaniztasuna

Urtero egiten den zerrenda honek bioanzitasunari eta taxonomiari protagonismoa ematen die, Quentin Wheeler Institutuko zuzendariak azaldu duenez.

2009ko 10 espezie garrantzitsuenak Afrikan, Indonesian, Madagaskarren, Myanmarren, Zelanda Berrian, Filipinetan, Thailandian, AEBetan eta Uruguain aurkitu dituzte.

Lurrean 2-100 milioi espezie direla diote zientzialariek, baina gehienek 10 milioi izan daitezkeela uste dute.


Ia 900 lagun hil dira Haitin azken egunotan, 'Matthew' urakanaren ondorioz

Haitiko agintariek uste dute 60.000 pertsona inguruk hartu behar izan dutela babes aterpeetan. Etxeen %80 ingururi kalte egin die ekaitzak

Haitiko babes zibilerako erakundeek jakinarazi dutenez, gutxienez 842 pertsona hil dira azken hiru egunotan Matthew urakanaren ondorioz. Ekaitz tropikala igaro da jada AEBetara, eta kostara heltzean indarra galdu du, baina orain hasi dira pixkanaka Karibeko irlan eragindako hondamendiaren arrastoak agertzen, besteak beste, bazter ugari inkomunikatuta egon direlako euriteek eta haizeteek iraun duten bitartean. Haitiko agintariek uste dute 60.000 pertsona inguruk hartu behar izan dutela babes administrazioak eskainitako lekuetan; etxeen %80 ingururi kalte egin die ekaitzak.

Polizia eta larrialdietarako zerbitzuak jende gehiagoren bila dabiltza, eta ohartarazi dute litekeena dela hildakoen zifra are gehiago igotzea datozen egunotan. Nazioarteari laguntza eskatu diote larrialdi egoerari aurre egiteko; bertan dauden gobernuz kanpoko erakunde batzuen arabera, 4,5 milioi euro beharko dira, gutxienez, herritarren oinarrizko beharrak asetzeko. Bihar egitekoak ziren hauteskundeak ere bertan behera utzi dituzte. Natur hondamendietarako arrisku handia du Haitik; urteko sasoi honetan sortzen diren ekaitz tropikalak ez ezik, lurrikarak ere izan ditu. Larrienak, 2010ekoak, lurrarekin berdindu zuen herrialdearen zati handi bat, eta azpiegitura batzuk oraindik ez dira guztiz konpondu.

Matthew-k Floridarako bidea hartu zuen atzo, nabarmen ahulduta. AEBetako Gobernuak, hala ere, larrialdi egoera ezarri zuen hego-ekialdeko hiru estatutan, berreraikitze lanetarako baliabideak aiseago lortzeko.


Zumaiakoko preferenteek igandean eta ohorezko erregionaleko neskek larunbatean jokatuko dituzte norgehiagokak

Preferenteek igandean jokatuko dute 15:30etan, Aita Marin eta ohorezko erregionaleko neskek Goierri Gorriren aurka neurtuko dira larunbatean 18:30etan etxetik at.

Gainontzeko norgehiagokak kartelean;


Serio ustean

Tira, nahikoa da eguraldi txarra aitatzea, aste osoan tximista eta trumoi aritzeko. Lehiaketak ekarri nituen azken zutabera, eta lehiaketez ariko naiz gaur ere. Aspalditik nuen artikulu hau gogoan, lagun batek pistan sartu ninduenetik. Berak nik baino hobeto idatziko lukeen arren, hemen behar du, telebistaren gainekoa izanik.

Gaian aditu direnek diote Antena3 kateak egin duela esfortzua, Tele5k markatutako bide sentsazionalista utzi eta beste nonbaitetik jotzeko. Egin dutela apustua, sendoa, lehiaketekin adibidez, eta oraingoz ondo ateratzen ari zaiela. Gainera, kateari ematen omen diote beste itxura bat, serioagoa edo. Emaitzak: pentsa, kate berean, Karlos Argiñano eta Patricia Gaztañaga haren egunerokoaren oinordekoa kendu dituzte arratsaldeko ordutegitik —Argiñanoren kasuan, gaitz erdi, eguerdira pasatu dute, ez baitzuen sekula utzi behar; egunerokoa, aldiz, itxarongelara—. Gainera, kapaz dira konpetentziarekin neurrian aritzeko, Tele5ko Pasapalabra beteranoarekin, kasurako.

Besterik da zer lehiaketa mota egiten den —La llamada millonaria eta gisako iruzur argiegiak alde batera utzita, noski—. Carlos Soberarenaz ez dut sobera esango, lehiaketa tipikoa da, non galde-erantzun batzuen bitartez lehiakideek diru sari —eskuzabala, xuhur— bat eraman dezaketen. Aurretik duen Ahora caigo horrek jartzen nau sutan. Hasteko, aurkezlea ez dudalako jasaten. Ez dakit nire gauza izango den, baina, tipoak, barre eginarazi baino gehiago, beste keinu batzuk eragiten dizkit aho-ezpainetan, higuinetik gertuago daudenak. Grazia egin baino gehiago, emango nizkiokeela pare bat txalo, masail banatan. Arturo Valls da aurkezlea, garai batean izena lortu uste zuena Caiga quien caiga edota Camera café saioetan. Dena galdu du honezkero.

Eta saioaren zioa dago gero. Esango dut: lehiaketaren grazia bakarra —aurkezlearena jada baztertua—, desgrazia hutsa da: lehiakideak zulo batera nola erortzen diren ikustea, ez besterik. Bai, ez da hainbeste teleikusleak neurtzen duela bere jakinduria, eta onik ateratzen dela ia beti, lehiakide nahiko moztakekin. Gehiago da lehiakideen hutsa bilatzea, lehiakideen hanka sartzea, bat-batean beren oinen azpian irekitzen den zuloak nola irensten dituen ikusteko. Eta hori bada adituen ustean serioago, zintzoki, nahiago beste zerbaitean aritu.


Bi pertsona hil dira Galdakaon, autoa errepidetik aterata

Ezbeharra 16:00etan izan da, Bi-3732 errepidean, Galloko bidegurutzera bidean. Biktimen autoak zuhaitz baten kontra talka egin du. Hildakoek 27 urte zituzten.

Gizonezko bat eta emakumezko bat hil egin dira euren monobolumena errepidetik atera eta zuhaitz baten kontra talka egitean. Ezbeharra Bi-3732 errepidean gertatu da, Galdakaon, Bizkaian.

Herrizaingo Sailak jakitera eman duenez, istripua 16:00etan gertatu da, Galloko bidegurutzera daraman ''Vivero''ko errepidean. Gertatutakoaren arrazoiak ikertzen ari dira.

Autoan, hildako bi pertsonak zihoazen bakarrik. Kolpearen ondorioz, biktimak autoaren barruan harrapatuta geratu eta hil egin dira.

27 urteko bikotearen hilotzak Bilboko Auzitegietako Patologia Zerbitzura eraman dituzte epaitegiaren aginduz. Hildakoak Bilbon eta Santurtzin bizi ziren.

Ertzaintzak ikerketa abian jarri du istripuan gertatutakoa argitzeko.


Kantuan eta dantzan Arkupean

Jaietako hirugarren egunak aisialdirako aukera ugari eskaini ditu. Borroka senegaldarra Zelaian eta Mus eta Briska Txapelketak egon ziren frontoi txikian. Parte hartze handia eduki dute azken biek. 54 bikotek jokatu dute briskan eta 53k musean. Brsikako irabazleak Mª Angeles Eizagirre eta Juli Usatorre izan dira. Frontoi txikian musean eta briskan zenbiltzan artean jokatu dira handian Karmenetako txapelketako finalak. Gaizka eta Diaga izan dira gazte mailako txapeldunak eta Aimar eta Andreu nagusien mailakoak.

Ikuskizunetara joan eta parte hartu be egin dute herritarrek. Halan, euskal kanta ezagunak kantatu eta dantzan ibili dira erromerian Aiko taldeagaz.

Argazki galeria ikusgai.


Beasaingo dantza-maisu tradizionalaren figura

Javier Sarriegi Paxatxo atzo hil zen, 62 urterekin, bihotzekoak jota. Aurtzakako kide, ezpata-dantza eta soka-dantzako maisu eta Igartzako dantzarien kofradiako ohorezko kofrade zen.Paxatxo bost urterekin hasi zen dantzan, aitarekin. Hamabi urte bete arte plazan dantzan aritu zen, eta bi urteko etenaren ondoren, hamalau urterekin Santi Lasaren laguntzaile gisa hasi zen. Hamazazpirekin hartu zuen soka-dantzako maisu izateko ardura osoa. «Sanmartinetako soka-dantza bi hilabete lehenago hasten gara prestatzen», azaldu zuen Dantzan.eus atarian egindako elkarrizketan «Ni egunero joaten naiz, eta umeak ahal dutenean. Aurrena urratsak ikastea da eta gero erritmoa, urrats horiek bata bestearen atzetik musikarekin jarraitzea. Batzuek besteek baino azkarrago ikasten dute, baina nahiko ondo egiten dute. Oso onak dira. Umeak oso onak dira».Ia 50 urteren ondoren, soilik bi urtetan huts eginda, 2016an testigua Joseba semeari eta Nerea ilobari pasa zien. Alboratu arren, beti laguntzeko prest izan zen, dantzariengandik hurbil.Igartzako dantzarien kofradiak, «eskerrak emateko modu bat izanik», ohorezko kofrade izendatu zuen orduan. «Bidezko eta merezitakoa iruditu zitzaigun gure kofradiako Ohorezko kide izendatzea», dio urte hartako memoriak.


Koronabirusak zahar etxeetan izandako eragina ikertzeko eskatu du Bizkaiko Pentsionisten Mugimenduak

Protesta egin dute gaur Bizkaiko pentsiodunek Bilboko udaletxearen aitzinean, eta argi utzi dute ez dutela murrizketarik onartuko osasun publikoan eta pentsioetan. Pentsiodunek zahar etxeen inguruko informazioa eskatu diete Eusko Jaurlaritzari eta Bizkaiko Aldundiari, baina ez dute erantzunik jaso.

* Ekainaren 8an hirugarren fasera igarotzeko eskatuko du bihar Jaurlaritzak.

* Erkidegoek kudeatuko dute hirugarren fasea.

* Kulturgintza: eutsi ala hautsi.


Sarrerak bi euroan eta pantailak kanpoaldean


Yoelek kontratua luzatu du Eibarrekin, eta utzita arituko da Valladoliden

Atezain galiziarra 2021eko ekainera arte arte geratuko da talde armaginean.

Yoel Rodriguez atezainak bi denboraldirako luzatu du Eibarrekin zuen kontratua, 2021eko ekainera arte. Horrez gain, talde armaginak jakitera eman duenez, jokalari galiziarra Valladoliden arituko da denboraldi honetan, utzita.

Yoel (Vigo, 1988) 2016-2017 denboraldian heldu zen Eibarrera, Valentzia taldeak lagata. Sasoi hartan, 25 partida jokatu zituen Ligan, eta beste 5, Errege Kopan.

Denboraldi hura amaitu zenean, Eibarrek 2019ra arte fitxatu zuen jokalaria. Alabaina, 2017ko udan, lesio larria izan zuen, eta, horren eraginez, norgehiagoka bat besterik ez zuen jokatu 2017-2018 denboraldian.


Euskararen aldeko lasterketa larunbatean, Donostian

Amara Berriko krosaren laugarren edizioa egingo dute 19:00etan. Iluntzean, berriz, 25. urteurreneko festa antolatu du Bagera elkarteak.

Apurka-apurka, Donostiako lasterketen egutegian berezko lekua lortzen ari da AB Krosa, Amara Berri auzoan euskararen alde egiten duten lasterketa. Laugarren edizioa izango da aurtengoa, eta larunbatean egingo dute korrika, Probestu plazatik abiatuta, 19:00etatik aurrera.

Beste behin, bi lasterketa izango dira aukeran; hiru kilometrokoa eta seikoa —hirukoaren ibilbideari bi itzuli emanda—. Urtez urte, euskalgintzako eragileren bati ematen diote lasterketan bildutako dirua; iaz, esaterako, Ttan Ttakun irratiari eman zioten, eta, aurten, Donostiako Piratak izango dira onuradunak. Bost eta zortzi euroan daude izen-emateak. Irutxuloko Hitza-k babesten du egitasmoa.

2014an antolatu zuten lehen aldiz AB Krosa, kirolaren bitartez auzoan euskara sustatzeko asmoz. Helburua aldi berean adin eta gustu ezberdinetako jendea batzea izan da hasiera-hasieratik, giroa lasterketara soilik mugatu gabe.

Egitaraua antolatu dute lasterketaren aurreko orduetarako eta ondorenerako. Iluntzean, berriz, Bagera euskaltzale elkarteak Bagarelako Nor jaia antolatu du Guardetxean. Elkarteak 25 urte egin dituela-eta, orain arteko ibilbidea aitortu eta aurrera begira jartzeko probestu nahi dute urteurren urtea.


Bortzirietako eskuz binakako pilota txapelketaren bigarren jardunaldia jokatuko da asteburuan

Larunbat goizean Lesakan eta igande goizean Beran eta Etxalarren jokatukod dira partidak

Bortzirietako eskuz binakako hamargarren pilota txapelketaren bigarren jardunaldia jokatuko da asteburu honetan. 41 bikote parte hartzen ari da txapelketa honetan, azaroaren 27an Berako Eztegara pilotalekuan jokatuko diren finaletarako txartelen bila. Larunbat goizeko 10:30ean hasita Lesakako pilotalekuan ariko dira eta igande goizeko 10:00etatik aitzinera Beran eta 11:00etatik aitzinera Etxalarren.

Bortzirietako eskuz binakako hamargarren pilota txapelketaren bigarren jardunaldia jokatuko da asteburu honetan. 41 bikote parte hartzen ari da txapelketa honetan, azaroaren 27an Berako Eztegara pilotalekuan jokatuko diren finaletarako txartelen bila. Larunbat goizeko 10:30ean hasita Lesakako pilotalekuan ariko dira eta igande goizeko 10:00etatik aitzinera Beran eta 11:00etatik aitzinera Etxalarren.

Hauek izanen dira partidak:

LESAKAN, URRIAREN 16an, LARUNBATA, GOIZEKO 10:30etan

Benjamin B

Mattin López - Jon Etxepeteleku (Arkupe); Rafaela Gómez - Arnaldo Gómez - Starislav Krastev (Etxalar)

Aritz Otxoteko - Asier Larralde ( Arkupe ); Garikoitz Txoperena - Patxi Loiarte (Biltoki)

Alebin B

Aimar Zamorano - Iker Iriarte (Arkupe); Josu Elizondo - Julen Otxoteko (Arkupe)

Xabi Lasaga - Mikel Galardi (Arkupe); Beñat Yanci - Jon Leiza (Arkupe)

Alebin A

Jonan Arbelaitz - Beñat Ordoki (Arkupe); Oier Larretxea - Yago Cantero (G. Txokoa)

Infantil A

Oian Canabal - Julen Palenzuela (Igantzi - Lesaka) IA01 Jon Iparragirre - Ibai Ros (Etxalar - Bera)

BERAN, URRIAREN 17an, IGANDEA, GOIZEKO 10:00etan

Aurrebenjaminak

Urtzi Fagoaga-Andoni Telletxea (G. Txokoa); Jon Pagola-Unax Villamea ( G. Txokoa)

Markel Etxarte - Koldo Bizente ( Altxata); Asier de la Torre - Iker Osua (G. Txokoa)

Benjamin A

Asier Telletxea-Xiker Lizardi (G. Txokoa); Ander Mugika-Eñaut Apezetxea (Umore-ona)

Alebin B

Oier Mitxelena-Aitor Lazkanotegi (G. Txokoa); Iker Bizente-Eneko Sanzberro (Altxata) Andoni Iribarren-Xabi Larretxea (Altxata - Arkupe); Markel Iturria-Aritz Irazoki (Altxata)

Infantil A

Andoni Lazkanotegi-Joseba Irazoki (Bera-Etxalar); Unai Iparragirre-Harri Maritorena (Bera)

Kadeteak

Beñat Mitxelena - Iñigo Martinez (Bera); Ander Errandonea - Jon Mazizior (Bera - Arantza)

Mattin Garbisu - Jon Olaizola (Bera - Lesaka); Xabi Alkazena - Xabi Mendi (Bera)

ETXALARREN, URRIAREN 17an, IGANDEA, GOIZEKO 11:00etan

Aurrebenjaminak

Imanol Ugaldebere - Xuban Fernandez (Arkupe); Aiert Irigoien - Unai Arburua (Altxata)

Benjamin B

Joxe Arriada - Beñat Yanci (Biltoki); Xabi Iparragirre - Jon Iparragirre (Altxata)

Benjamin A

Unax Alsua - Manex Apezetxea (Umore-ona); Aimar Oiartzabal - Jon Sanchez (Hondarribiko P. E.)

Alebin A

Mikel Elzaurdia - Titouan Mendi (G. Txokoa); Jokin Mitxeo - Enaitz Telletxea (Biltoki)

Infantil A

Urki Txoperena-Xabier Sanzberro (Lesaka - Etxalar); Peio Migelena-Ronan Mendi (Bera)


Indar eta oreka emozionalari buruz, hitzaldia gaur Biterin

Hitzaldia antolatu du gaur, arratsaldeko 18:30etan Biterin, Agifes elkarteak. Nekane Azuabarrenak eskainiko du, eta indar eta oreka emozionalari buruz ariko da elkarteko psikologoa: Bizitza ez sufritzeko artea. Gaztelaniaz emango du hitzaldia.

Bertan emango ditu, eraldaketa pertsonala eta egonkortasun emozionala lortzeko jarraibideak, eta azalduko du, nola saihestu dezakeen sufrimendua, ohiturak aldatzeak: «urteen poderioz pilatzen ditugun eta sufrimendua sorrarazten diguten frustrazioek, ezinegon emozionala eta nahasmen psikikoak eragin ditzakete. Horren aurrean, denborarekin gorde ditugun pentsamendu, konbentzionalismo eta sinismen irrazionalak eraldatzea beharrezkoa da», dio Azuabarrenak.

Saioa, ‘Mintzatuz osatu’ kanpainaren barruan

Gaurko hitzaldia, Mintzatuz osatu sentsibilizazio kanpainaren barruan antolatu du Agifesek, eta baita kazetaritza lehiaketa ere, Gipuzkoan hedapena egiten duten komunikabideak saritzeko: Kazetaritza eta Buru Osasuna. Helburua da, buru gaixotasunaren tratamendu egokia egiten duten lanak errekonozitzea.


Hiria eta Herria

Lasarteoriatarrok ia 30 urte daramatzagu udalerri bezala antolatuta. Gure historia luzearen aurrean, tarte laburra bada ere, hiriaren morfologiari dagokionean gure herriaren sasoi bikainena izan dugula esan daiteke. Udala lortu eta gero, agintariek hirigintza ona egin dutela irudi-tzen zait. Ekonomiaren urte onenak baliatu ditugu gure bizilekua konpondu eta txukunago uzteko. Hiru hamarka hauen ondoren, kale egiteak ere nabarmendu diren arren, hiri azpiegituren alorrean gauzak ondo egin direla agerikoa da. Hirigintza ikuspegiek, hiri eraketa eta udal zerbitzuen jarraibideek, ondo erroturik egon behar dute nonbait, gertatu aldaketa politikoak gutxi eragin diela bistan delako. Denok dakigu, ordea, herria egitea egitura urbanoak sortzea baino askoz gehiago eta zailagoa dela, ez dela bakarrik hirigintza. Eta badakigu halaber, herrigintzaren ardura ez dagoela erakundeen esku soiletan. Herrigintzaren muina den elkarbizitza, batik bat. Nagusiki, herritar garen guztion erantzukizuna dena. Eta hortxe izan dugu hutsik handiena. Jon Sarasuaren metafora erabil-tzeagatik, Etxea (hiria) berritzen ari ginen bitartean, Sua (auzokidetasuna) itzaltzen ari zela ikusita ez ginen gauza izan ezer egiteko. Gure artean, indarkeria, mehatxua eta beldurraren leizeak irekitzen eta zabaltzen ari zirela konturatu baginen ere. Horren itxura ederreko bizilekua, herritar batzuentzat kaiola bihurtzen ari zela ikusteraino. Horregatik, bertan bizi garenon arteko harremanak normaltzeko ahaleginetan ari gara biltzen udalak bultzatutako foroetan. Bizikidetzaren gaineko ikuskera ezberdinak azaltzen ari dira. Ez da harritzekoa. Lasarte-Oriakoa ez baita ‘pentsamendu bakarreko’ gizartea. Hala ere, elkarbizitza normaltzeko, guztion ongiari begira ari bagara, gizaki guztiekiko errespetua ardatz duen oinarri etikoa behar dela ados jarriko gara zalantzarik gabe. Bestela, alferrik ariko gara eta ez dugu herrigintzan ezer ere aurreratuko.


Agenda digitala, googlen mapak eta STOP App aplikazioa

Maite Goñi, Gorka Julio eta Luistxo Fernandez blogariak izan ditugu teknologia berriez hizketan. Bestalde, Stop App aplikazioaren sortzaileetako bat, Miguel López de Ceballos gaztea, ere izan dugu.

Silicon Valleytik etorri bueltan Miguel López de Ceballos izan dugu 'Amarauna' saioan. STOP App aplikazioa aurkezten izan dira bertan.

Maite Goñi, Gorka Julio eta Luistxo Fernandez blogariak izan ditugu teknologia berriez hizketan. Agenda digitala eta Googlen mapa berriak izan ditugu hizpide.


Euskal Artzain Amerikanoen Eguna ospatuko da Donibane Garazin

Euskal Artzain Amerikanoen Eguna ospatuko da irailaren 21ean Donibane Garazin eta ziur garai bateko kontuekin batera, berriki egin duten bidaia bateko kontuak ekarriko dituztela gogora.

Irail hasieran Ameriketan barna ibiliak baitira 81 euskal artzain eta bere senideak, joan den mendean egindako bidaiaren arrastoan. Bertan ongi etorri goxoa izan zuten eta harat eta honat ere ibili ziren: Chinoko piknikean parte hartu zuten, Bakersfielden izan ziren eta Fresnon Antonio Camposen rantxoan barbakoa izan zuten. Campos-i esker, Renoko Unibertsitateak gure artzainen emigrazioari buruzko tesi bat egiteko aukera eman dio lau urtez Nafarroako historia lizentziatu bati. Azkenik, San Francisco aldera jo zuten 81 bidaiariek, bertako Euskal Etxean artzainekin elkartu ez ezik, turismoa egiteko aukera izan zuten. San Franciscoko Euskal Etxean 200 bat lagun bildu ziren eta bidaiaren bukaera bezala, artzain guziek elkarrekin argazkia atera zuten, Bakersfielden oparitutako kamiseta eta bidaian eraman duten zapiarekin. Painulu honetan, honako lelo hau irakur daiteke: “Euskal artzainak in California, berriro hemen, Hello!”. Artzainek adierazi dutenez, bidai zoragarria bizitu dute.


Errauste plantaren aurkako eguna egingo dute gaur Zubietan

Errausketaren Aurkako Eguna egingo dute gaur Zubietan, bertan eraikitzekoak diren errauste plantaren aurka. Erraustegiaren Aurkako Mugimenduak antolatuta, 11:00etan hasiko da egitaraua, eta hiru hitzaldi ez ezik, haurrentzako jolasak ere egongo dira. Goiza herri bazkari batekin amaituko dute.

Arratsaldean, berriz, eta programaren osagarri gisa, Gipuzkoa Zutikek martxa nazional bat antolatu du, erraustegiaren eta makro kartzelaren aurka. 16:00etan Zubietatik bertatik hasiko da, eta bat egingo du Erraustegiaren Aurkako Egunarekin. Martxaren aurretik, 12:00etan, Gipuzkoa mailan erraustegiaren aurkako borroka aktibatzeko asanblada egingo dute. “Zakilkeriari gelditu! proiektu usteletan xahutzeko murrizketa sozialik ez!” salatu dute antolatzaileek.

IRUTXULOKO HITZAk jarraipena egingo du Zubietatik bertatik, eta webgunearen zein sare sozialen bitartez emango du Errausketaren Aurkako Egunaren berri.

ERRAUSTEGIAREN AURKAKO EGUNA (Zubietan). MAIATZAK 27, larunbata.

11:00. Ongietorria.

11:30. Nafarroan errausketarik gabeko Hondakin Plana hitzaldia. Martin Zelaia (Sustrai Erakuntza).

11:30. Errausketa eta nekazaritza hitzaldia. Baserria XXI.

12:30. Alianza Incineradora de Valdemingomez NO taldearen hitzaldia, Madrilgoak. Javier Navascues.

11:30-13:30. Haurrentzako tailerrak.

13:30. Adierazpenaren irakurketa.

14:00. Herri bazkaria: paella, postrea eta edariak. Haurrak: 5 euro. Helduak: 10 euro. Txartelak salgai: Donostian, Rekalde eta Platero tabernetan.

GIPUZKOA ZUTIKEN EGITARAUA.

12:00. Jar gaitezen zutik Gipuzkoa mailan.

12:00. Euskal Herrian ere &1 vs %99 iritzi trukea.

16:00. Martxa nazionala erraustegiaren eta makro kartzelaren aurka.


«Minduta eta haserre gaude; zigorrak makillatzen saiatu dira»

Sententzia jakin eta ordu gutxira, ezkor mintzatu da BERRIArekin Bel Pozueta, Adur Ramirez de Alda gaztearen ama. Espainiako Auzitegi Gorenak bederatzi urte eta erdira arteko espetxe zigorrak ezarri ditu Altsasuko gazteentzat, eta haren semeak, zehazki, zortzi urte eta erdiz egon beharko du espetxean. Espainiako Auzitegi Nazionalak jarritako zigorrak murriztu arren, kartzelan jarraitu beharko dute, eta isun ekonomikoei eta inhabilitazioei ere aurre egin beharko diete. Berriz ere kalera atera beharko dutela azpimarratu du Pozuetak. Eta horretarako aukera ugari egongo direla. Besteak beste, atzo egin zuten lehen elkarretaratze jendetsua, Altsasun bertan.

Altsasuko Gurasoak plataformakoek zein balorazio egiten duzue Auzitegi Gorenaren sententziaren inguruan?

Egin dugun balorazioa da sententzia honekin injustizia mantendu egiten dela, injustizia latza eta erraldoia. Ez dakigu zein hitz aukeratu ere gertatzen ari dena deskribatzeko. Atera den epaiarekin minduta eta oso haserre gaude. Oso injustua da gertatzen ari den guztia. Aldi berean, saiatu dira makillaje ariketa bat egiten, aurretik ere gauza bera egindakoak baitira. Ezin dugu ahaztu, hasieran, 62 urteko kartzela zigor eskaera zegoela, eta pixkanaka murrizten joan direla. Astakeria galanta izan zen, eta gero, jaitsi zutenean, bazirudien gizarteari esan nahi ziotela epaiketaren ondoren gauzak bere neurrian jarri zirela. Orain egin dutena gauza bera izan da. Hasieran emandako zigorrak pixka bat jaitsi dituzte, larrigarriak kendu dituztelako, baina oraindik ere izugarriak dira, eta erabat injustuak.

Behin sententzia ezagututa, zer asmo dauzkazue?

Ostegunean [gaur] prentsaurreko bat emango dugu, 12:00etan, Katakraken [Iruñea]. Han azalduko dugu sententziari buruzko gure iritzia eta balorazioa, eta erakutsiko dugu etorkizunera begira zein mobilizazio egiteko asmoa daukagun. Aurrerago informazio gehiago emango dugun arren, seguruenik, hilaren 26an duintasunaren martxa egingo dugu, Altsasutik abiatuta. Izan ere, kalera atera beharra daukagu.

Eta arlo judizialean, zer pauso emateko asmoa daukazue?

Ibilbide juridikoari dagokionez, jada epaia irmoa da. Orain, argi dugu Espainiako Auzitegi Konstituzionalera joango garela, eta horrek bidea zabaltzen digunean, Europara joko dugula. Hala ere, ez digute justiziarik emango. Momenturen batean erakutsiko dute kasu hau zer-nolako astakeria juridikoa, zer-nolako zigorra eta mendekua izan den, baina gure seme-alabei egindako zauria ezingo da horrela sendatu.

Izan ere, Europara joateak denbora eskatuko du, ezta?

Bai, hala da. Nahikoa luzatu da jada, hiru urte pasatu ondoren eman baita epai irmoa, eta, bitartean, batzuk kartzelan egon dira.

Eta zigorrak jaitsi diren arren, kartzelan jarraitu beharko dute.

Bai. Oraindik ez dut ariketa matematikorik egin. Badakit Ainara Urkijori urte eta erdira jaitsi diotela zigorra, baina bera aurretik ere kanpoan zegoen. Iñaki Abadi, berriz, hiru urte eta erdiko kartzela zigorra geratu zaio, eta urte eta erdi barruan daramanez, baliteke hirugarren gradua lortzea. Hala ere, kartzela zigorrak ikusten ditugu bakarrik, baina horren atzean badaude izugarriak eta neurririk gabekoak diren inhabilitazioak eta zigor ekonomikoak ere. Horiek ez dituzte aldatu, eta isunak milaka eurokoak izango dira. Inhabilitazioak ere hainbat urtetakoak dira, eta gazte batzuk, esaterako, irakasle ikasketak egiten ari dira. Horrek guztiak, etorkizunean, beren bizitza profesionala ere baldintzatuko du.

Gehiegikeria berretsi dute


2017ko Mintza Eguna, Derion: zirrara hutsa!

Harremanak estutzeko hitzordua izatea nahi genuen. Mintzalagunen eguna, urtean zehar egiten duten lana eta etorriko diren lorpenak elkarrekin ospatzeko. 180 elkartu ziren bazkaltzeko; goizean eta bazkal ostean herriko lagun asko batu zitzaizkien Euskal Herriko hamaika txokotatik Deriora etorritakoei: Iruñea, Elizondo, Bera, Doneztebe, Hondarribia, Donostia, Elgoibar, Gasteiz, Soraluze, Eibar, Getxo, Algorta, Zamudio, Leioa, Barakaldo, Bilbo eta Lezama, besteak beste. Eskerrik asko, horrelako egun ederra pasatzen laguntzeagatik!


Labur bat

Postontzian uzten didaten egunkarian, albiste labur bat irakurri nuen atzo, gure begiradaren laburra bere gordinean erakutsi zidana.

“Boko Haram taldetik askatutako 214 emakume eta neskatila haurdun daude”.

214.

Dena dago urrun, nire etxeko atetik at. Sentikortasunik ez, sortasunean lagata.

Tristea da, baina azal EZ zuriko biktimen hondamendiek ez ohi dute gure bihotza jotzen azal zuriko biktimen hondamendiek jo ohi duten gisara. Hala da. Eta esaldi hau erran bitartean konturatu naiz neuk ere jartzen dudala nire aletxo gaiztoa, gure zilborraren zuloaren sakoneraz idazteko ohitura hartua baitut, bertze anitzek bezala.

Aurrekoan, Mediterraneoan ehunka eta ehunka pertsona EZ zuri hil zirelarik, asaldatu ginen, aztoratu, eta behar bezalako arreta eskaini omen genion hondamendiari.

Irudikeria hutsa ez ote zen izan.

214.

214 emakume eta neskatila utzi dituzte haurdun ziurrenik erregistraturik dagoen azkenaldiko sexu eraso masiborik handienean.

Eta guk labur bat eskaini diogu, 214 hitzen erdia ere ez duena.


Neskatila bat erori egin da ‘Igel Zoroa’ barrakatik Urretxun

Urretxuko Lizeoko kantxan jarritako Igel Zoroa barrakatik 4 urteko neskatila bat erori den abisua jaso du Ertzaintzak, eta larrialdietarako zerbitzuak gerturatu dira bertara gaztea artatzera. Ertzaintzak emandako informazioaren arabera, oraindik ez dakite bere egoeraren larritasuna zenbaterainokoa den, Donostiako Ospitalera eraman dute.

Barrakak itxi egin dituzte momentuz.


Denboraldia biribiltzeko aukera du Intzak

Intza Kirol Elkarteko pilotariak Udaberriko Txapelketaren finalerdietan sartu dira. Gaur, ostiralean, Oriokoren aurka jokatuko dute partida, Michelinen. Denboraldi hasierako estuasunak ahaztuta, presiorik gabe jokoaz gozatzen ari dira Elola eta Artetxe bikotea

Denboraldi hasiera gorabeheratsua izan du Intza Kirol Elkarteak. Lehenengo Mailako bikoteak hasiera txarra izan zuen, eta kategoria galtzeko zorian izan ziren. Jon Pello Artetxe eta Mikel Elolak azken partidan eutsi zioten mailari, uneko urduritasun eta beldurrei izkin eginez. Hasierako presio eta lesioak ahaztuta, frontoiaz gozatzen ari da orain Lasarte-Oriako bikotea. Udaberri Txapelketan partida bakarra galdu dute, Alegiago Intxurreren aurka, eta finalaurrekoetan dira orain. Gaur, ostiralez, jokatuko dute Michelingo frontoian, 20:00etan. Aurrean Orioko taldea izango dute aurrean.

Aurreko astean lortu zuten kanporaketan aurrera egiteko txartela. Billabonan partida zirraragarria jokatu zuten, azken unera arte emozioz beterikoa. Horrela erakusten du azken emaitzak: 22-21. Galduta ere berdin sailkatuko ziren finalerdietarako, Alegiakoak ez baitziren haien norgehiagokara aurkeztu. Baina frontoitik atera artean ez zuten informazio hori.

Intzakoak aurreratu ziren markagailuan, baina partida erdialdean berdindu egin zieten etxekoek. Hortik aurrera paretsu joan ziren bi bikoteak.

Partida neurtua izan zen. "Alebinetatik ezagutzen dugu elkar. Atzelariak boleaz hartzen zituen pilotak, eta frontoi aurrealdean pilatu zen jokoa". Horrek lasarteoriatarrak blokeatu zituen, batez ere aurrelaria. "Hasiberrien" hutsegitea egin zuten, Artetxek onartu duenez. "Pilota motela erabili zuten aurkariek, eta guk ez genuen bizirik hartu". Tanto gogorren ostean lortu zuten azkenean tranpatik ateratzea. Gaur ostiraleko partidarako ikasi dute lezioa. Pilota gogor eta bizi bat sartu dute aukeraketan.

Ligaxkan gorriak pasatu izanak mesede egin die Elolari eta Artetxeri. Hori dirudi behintzat, tanto erabakigarri eta zailenetan hotz mantendu baitira. "Ez da presio berbera. Kategoria jokoan dagoenean asko duzu galtzeko. Orain bestela da; irabazteko asko dugu, baina galtzeko ezer", azaldu du Intzako aurrelariak.

Presiorik gabe

Udaberriko Txapelketako ligaxkan lehenak geratzeak badu saria: kantxa faktorea alde dute, eta horregatik jokatuko dute gaur ostiraleko kanporaketa Michelinen.

Abantaila nabaria da. Ez giroagatik, baizik eta frontoiagatik. "Ohituta bazaude, badakizu nola ateratzen diren pilotak", dio Artetxek. Halere, Lasarte-Oriako frontoia arrunta da. "Kanpotarrak azkar ohitzen dira". Oriokoan desberdina izango litzateke. Frontoia zuria da, txikiagoa, eta hormak tranpatiak izan daitezke ohituta ez dagoenarentzat.

Edonola ere, "partida gogorra" aurreikusten dute Intzakoek. Bikote beteranoa da Oriokoa, oso langilea; kosta egingo zaie tantoak egitea.

Partida irabaziz gero, finala hurrengo astean jokatuko lukete, egoitza neutral batean. Azkoitia eta Billabonaren artean erabakiko da beste finalista.

Bigarren mailan

Nolanahi ere, Intzako lehen taldeaz aparte, beste pilotari batzuk ere eman dituzte pozteko arrazoiak. Haritz Urkiak eta Aritz Solanok, esaterako. Hirugarren Mailako txapela eskuratu zuten nagusitasunez, kategoriaz igotzeaz gainera. Trinketean ere ongi aritu dira Solano, Gaizka Iruretagoiena eta Julen Iribar. Kategoriaz igortzeko zorian egon dira; berdikenta hirukoitz batek zapuztu die azkenean.

Halere, denboraldia luzea da, eta oraindik badute frontoiaz gozatzeko aukera gehiago. 4 t'erdiko txapelketa izango dute ondorengo erronka.


Iraitz Lazkano: "Hamabi batzorde sortzearen helburua da herritarrei aukera ematea nahi duten gaietan parte hartzeko"

Ferixa Nagusiko jaiak izan dira alkate berriaren lehen erronka handia. Jaien ostean bestelako gaiei lasaiago eta beste sosegu batekin heltzeko aukera izango du. Hartutako lehen erabakien artean nabarmendu ditu agintaldira begira hamabi batzorde sortzea, eta udako hezitzaileen soldata udaletxeko gutxienekotara egokitzea.


Hainbat enpresa geldirik daude hornikuntza faltagatik

Esaterako, Mercedesen Gasteizko lantegia bihar arratsaldera arte lanik egin gabe egongo da, Iruñeko Volkswagenen ere gauza bera gerta daitekeela ohartarazi dute eta Irizar Ormaiztegiko kooperatiban bihar langileei lanera ez joateko deia egin diete. Bart garraiolarien pikete bateko bi kide atxilotu dituzte Behobian.

Garraiolarien grebak arazoak sortzen jarraitzen du. Besteak beste, hornikuntza arazoak nozitzen hasi dira zenbait lantegitan, eta zenbaitzuk produkzioa eten behar izan dute. Mercedesen Gasteizko lantegia, adibidez, geldirik dago, hornikuntzarik jasotzen ez duenez, lanerako gaiak falta zaizkiolako. Bihar arratsaldera arte egongo da geldirik.

Iruñeko Volkswagenen ere laster egoera berean egon daitezkeela ohartarazi dute enpresako arduradunek.

Irizar Ormaiztegiko (Gipuzkoa) kooperatiban bihar langileei lanera ez joateko deia egin diete. Autobusak egiten dituzte han eta hauen egiturak falta dituzte. Biharko lan eguna larunbatean errekuperatuko dute.

Adegi Gipuzkoako enpresarien elkarteak gaur aitortu du herrialdeko hainbat eta hainbat enpresek arazoak dituztela grebagatik, eta gelditu egin behar izan dutela hornikuntza faltagatik. Arabakoak ere gauza bera esan du.

Pasaiako (Gipuzkoa) Portuan lanean dabiltzan enpresetako kamioiak ez dira ari lanean. Ontziak deskargatzen ari dira, baina kamioiak geldirik daude. Arrantzaleek ere bat egin dute grebarekin, eta baxurako arrantza ontziek gaur ere ez dute irten itsasora.

Bilboko Portuan gaur ere ez dago kamioien sartu-irtenik.

Horrez gain, zenbait gasolindegitan gasoliorik gabe geratu dira jada, eta herritarren artean kezka handia piztu da.

Auto ilarak Biriatun

Berriz ere auto ilarak sortu dira A-8 autobidean, Biriatuko (Lapurdi) muga inguruan. Izan ere, garraiolarien kamioiak han daude gerarazita, eta trafikoa trabatzen dute. Guitrans elkarteak erakunde publikoei eskatu die han dauden kamioilariei elikagaiak eta edariak emateko.

Gainera, bart goizaldean pikete bateko bi kide atxilotu ditu Ertzaintzak Behobian furgoneta bat pasabidea galaraztea eta gurpilak zulatzea egotzita. 38 urteko Irungo (Gipuzkoa) eta 37ko Portugalgo bizilagunak dira atxilotuak.

Aratzurin (Nafarroa) kamioi bat erre dute ezezagun batzuek, eta foruzainak gertaera ikertzen ari dira, erasoak grebarekin zerikusia izan dezakeen jakiteko asmoz.

Jaurlaritzaren debekua

Gaur goizean garraiolariek Trapagatik (Bizkaia) Bilbora "kamioi martxa" egiteko asmoa zuten, Euskadi Plataformak deituta, baina Eusko Jaurlaritzako Herrizaingo Sailak debekatu egin du, A-8 autopistan Bilbotik Kantabriarako (Espainia) bi noranzkoetan trafikoa "kolapsatu" egin zitekeelakoan.

Donostian, berriz, kamioiekin Adegiren egoitzaren atarian elkarretaratzea egin nahi zuten, baina ez dute egin, eta kamioiekin Donostiara joan dira, geratu gabe. Hala ere, Adegiri idatzia eman diete, eta garraioko faktura propioa behar dela eskatu dute. Handik Oiartzunera (Gipuzkoa) joan dira, elkarretaratzea egitera.


Hernan Rivera Letelier idazleak irabazi du Alfaguara Eleberri Saria

Txiletarrak 'El arte de la resurrección' eleberriarekin lortu du aipamena. XX. mende hasieran girotuta, Txileko basamortuan garatzen da istorioa.

Hernan Rivera Letelier idazle txiletarrak irabazi du 2010eko Alfaguara Eleberri Saria, El arte de la resurreccion argitalpenarekin. XX. mende hasieran Txileko basamortuan garatzen da liburua, eta ''Cristo de Elqui'' pertsonaia xelebrea da bertan protagonista.&' || 'nbsp;Espainiar literaturan izen handiko saria da hau, eta 175.000 dolar (129.200 euro) lortu ditu Hernan Rivera Letelierek sariarekin.

Epaimahaiko presidente Manuel Vicent idazle eta artikulugileak eman du jakitera irabazlea, Santillana Taldearen egoitzan. Eleberriaren indar narratiboa aipatu du epaimahaiak, eta ''''umorearen, surrealismoaren eta tragediaren bidez geografia pertsonal bat sortu izana'''' ere aintzat hartu dute.

Poeta, ipuingile eta eleberrigilea da Rivera Letelier (Talca, 1950). Txilen izen handiko idazlea da, eta,&' || 'nbsp; besteak beste, honako lan hauek kaleratu ditu: La reina Isabel cantaba rancheras, Himno del ángel parado en una pata, Fatamorgana de amor con banda de musica, El fantasista, Mi nombre es Malarrosa eta La contadora de películas.

&' || 'nbsp;

&' || 'nbsp;


Dylan Groenewegen holandarra da Paris-Nizako lehen liderra

Garaipena esprintean jokatu dute, haizea protagonista izan den jardunaldian. Groenewegen esprintean gailendu da, Caleb Ewan bigarren izan da, eta Fabio Jakobsen, hirugarren.

Dylan Van Groenewegen holandarra da Paris Niza lasterketako lehen liderra, lehen etapa irabazi ostean. Gutira, txirrindulariek 138,5 kilometro egin dituzte, Saint-Germain-en-Laye udalerrian hasi eta amaituta.

Haizea protagonista izan den jardunaldian, garaipena esprintean jokatu dute eta Dylan Groenewegen izan da azkarrena, Caleb Ewanen eta Fabio Jakobsenen aurretik. Ondorioz, holandarra da sailkapen nagusiko lehen liderra.

Groenewegenek hiru ordu, 17 minutu eta 35 minutuko denbora egin du.

Bigarren etapak esprinterrentzat aproposa ematen du; 165 kilometroko ibilbidea de Les Bréviaires eta Bellegarde artean.


«Arrisku bizian», porturatu ezinean

MSF Mugarik Gabeko Medikuak eta SOS Mediterranee GKE gobernuz kanpoko erakundeen Ocean Viking ontzia Mediterraneoan dago. Atzo beste 105 iheslari erreskatatu zituen, eta guztira 356 migratzaile daramatza barruan. Bestalde, Open Arms GKEaren izen bereko ontziko misioburuak atzo nabarmendu zuenez, ontzian doazen migratzaileak «arrisku bizian» daude animikoki. Lampedusatik (Italia) 29 bat itsas miliara dago. Azken egunetan Mediterraneo itsasoko uretan erreskatatutako 159 migratzaileetatik zortzi Maltara ebakuatu zituzten atzo. Ontzian dauden 31 adingabeei asiloa emateko eskatu dio Espainiak Maltan duen enbaxadari.


Greba eguna dute gaur ere Radio Euskadin

EiTBko zuzendaritzak aurkeztutako lan erregulazio txostena dela-eta egiten hasi diren kaleratzeen kontra protesta egiten dute.

Radio Euskadiko langileek greba eguna dute gaur, aste honetan bigarrenez. 24 orduko lanuztea da, EiTBko zuzendaritzak aurkeztutako lan erregulazio txostena dela-eta egiten hasi diren kaleratzeen kontra protesta egiteko.

Atzo bertan jaso zituzten hainbat teknikarik eta kazetarik kaleratze gutuna eta, hala, ez dira lanera itzuliko astelehenean, langileen iturriek EFE agentziari emandako informazioaren arabera.

Kaleratzeen lehen txanda honetan 29 langile kaleratuko dituzte (''mugagabe ez finkoak'' ziren 79 langileen artean), 30 lanpostu betetzeko deitutako lan eskaintza publikoan plaza lortu ez zutenak.

Kaleratzeen kontra protesta egiteko, ESK sindikatuak bi greba egun deitu zituen aste honetarako: maiatzaren 25erako (udal eta foru hauteskundeen biharamunean), eta gaurko (Errege Kopako finalaren biharamunean).

Greba deialdiekin bat egin du langileen gehiengoak eta, ondorioz, ez dago igandeko ohiko programaziorik Radio Euskadin, zenbait informazio tarte salbu.


Puigdemontek Gobernua eraldatuko du erreferendumari begira

Puigdemontek agerraldia egingo du 11:00etan aldaketa horien berri emateko.

Carles Puigdemont Kataluniako presidenteak agerraldia egingo du 11:00etan, Gobernuan egingo dituen aldeketen berri emateko. Badirudi Neus Munte Generalitateko bozeramaileari, Jordi Jane Barne kontseilariari eta Meritxel Ruiz Hezkuntza kontseilariari eragingo diela aldaketak.

Generalitateko iturriek aurreratu dutenaren arabera, Neus Munte bozeramaile eta Presidentzia kontseilaria izan liteke kenduko dutenetako bat, Jordi Turull Junts pel Siren presidenteak lekua hartzeko.

Dena dela, baliteke Muntek Hezkuntza kontseilari kargua hartzea, Meritxell Ruizen ordez. Izan ere, Ruizek kargua galtzeko aukera handia dago, erreferendumaren inguruan zalantzati agertu delako.

Generalitateko presidenteak aurre egingo die, horrela, Gobernuko aldaketei, azken orduotan PDeCATeko kontseilariekin elkartu eta urriaren 1eko erreferendumarekin duten konpromisoa berretsi ostean.


Trena ez dute galdu nahi

Euskotren Ligako sailkatze estropadaren lehen jardunaldia jokatuko da bihar Pedreñan. Zortzi talde lehian, eta hiru leku besterik ez jokoan

Joan zen larunbatean hasi ziren emakumezkoen traineru estropada ofizialak, Gipuzkoako Ligako aurreneko jardunaldiarekin, eta bihar, bigarren lehiaketa jarriko dute jokoan: Euskotren Liga. Seigarren aldia du aurten, eta zazpi ontzi ariko dira lehian, bihar Pedreñan (Espainia) eta etzi Donostian. Baina ondorengo sei estropadetan ez da denentzako lekurik egongo, lau traineru bakarrik lehiatuko direlako liga horretan. Bat sailkatuta dago, Zumaia, iazko txapelduna izateagatik. Beste hirurak ondorengo multzokoak izango dira: Cabo eta Meira (Galizia), Santoña (Espainia), Getaria-Zarautz, Orio, Hibaika eta San Juan.

Erlojuaren aurka lehiatuko dira bihar eta etzi, eta bi egunetako sailkapenek ematen dituzten puntuen batuketak zehaztuko du zein diren hiru sailkatuak. Galiziarren berririk ez da, traineruetan ez direlako lehiatu orain arte gainerako ontziekin. Deigarria da bi traineru osatu izana han, duela bi urte arte selekzioa izaten zelako ontzi bakarra. Iaz ez zen Galiziako ordezkaritzarik izan Euskotren Ligan, eta aurten klubak azaldu izanaren aurrekaria iazko Kontxako Banderan gertatu zen, Mecosen izenean hartu zutelako parte. Itxuraz, Meirak ematen du Cabo baino indartsuagoa; betiere ikusi gabe egiten den aurreikuspena dela kontuan hartuta, sailkatzeko faboritoen artean dago Meira. Errespetu handia zaio.

Santoñak ia ez du aukerarik aurreko asteko estropadan ikusi zena aintzat hartuz, eta Euskal Herriko ontzien artean, San Juanek eta Hibaikak dute aukera gehien. Pasaitarrek aise menderatu zituzten kontrarioak aurreko larunbatean Pasai San Pedron, Gipuzkoako Ligako lehen jardunaldian. Minutu erdi pasatxora utzi zituen Hibaika, Orio eta Getaria-Zarautz.

Ezuste gutxi orain arte

Aurreko aldietan, sailkatze estropada jokoan denetik, ez da ezusterik izan. Ez, behintzat, handi-handirik. Izatekotan, 2012an Hibaika ez sailkatzea izan zen ezustea. Horrek esan nahi du gauzak bere-berean joan izan direla aurreko urteetan. Aurten ere ez harritu antzekoa gertatzea; barruan behar dutenak barruan izango dira. Galiziarren mailak sortzen duen zalantza alde batera utzita, bi dira faboritoak barruan izateko: San Juan eta Hibaika. Santoña ia baztertu daitekeenez, lan zaila da beste guztien artean ontzi baten izena ematea. Gaur, 16:30etik aurrera hasiko dira argitzen gauzak.

Palmaresari dagokionez, Galiziak irabazi zuen aurreneko liga, eta bigarrena berdinduta amaitu zuten Galiziak eta Gipuzkoak. 2011n, Getaria-Tolosa izan zen traineru onena, eta azken bi urteetan, Zumaia.


Elgetarrek Javier Leanizbarrutia 'Sanpete' omendu dute, gaur eguerdian, herriko plazan

Anjel Mari Peñagarikanok bertso batean azaldu du zergatia labur: "Mesedetxo bat eskatu eta beti egiteko prest dagoelako". Oroigarriak jaso ditu omenduak. Semeak aurreskua eskaini dio.

Saltsa askotan ibilia da Javier Leanizbarrutia Sanpete, eta elgetarrek ondo dakite hori. Ez dira gutxi gauza batean zein bestean laguntzeko prest aurkitu dutenak. Saltsa guztietako perrexila da Leanizbarrutia, eta horregatik agertu nahi izan diote esker ona.

Ezustean harrapatu dute Leanizbarrutia. Aurreko egunetan erdi isilean prestatutako ekitaldia izan da, eta sorpresa izan da omenduarendako.

Abadiñoarra sortzez urte asko dira Elgetako Bastarrika baserrira ezkondu zela, eta pertsona estimatua da herrian. Gaurkoan herriko elkarte batek baino gehiagok hartu du parte ekitaldian.

Anjel Mari Peñagarikano bertsolariak hainbat bertso eskaini dizkio. Horrekin batera opari ekarri dio Athletic taldearen armarria koadro batean. Paule biloba izan da hurrengoa oparia egiten, txapela eman dio. Intxortako Lehoiak lagunarteko Javier Gamarrak talde zuri-gorriaren bufanda ipini dio omenduari, eta San Roke kaleko jai batzordeak ere egin dio oroigarria Leanizbarrutiari.

Ekitaldiko unerik hunkigarriena emaztea eta etxekoak gerturatu zaizkionean etorri da. Seme nagusiak, gainera, aurreskua dantzatu du, eta bertaratutakoak zein omendua bera hunkitu egin dira.

Goienak ere jo du inoiz Javier Leanizbarrutiaren atea, eta parez pare zabaldu dio. Hona hemen hark emandako gotzain zoparen errezeta.


Estitxu Eizagirrek hitzaldia, bihar

Estitxu Eizagirrek Bertsoaren haria Hernanin liburua aurkeztuko du bihar, Ereñotzuko auzo udaleko aretoan eskainiko duen hitzaldi-emanaldian. 19:00etan hasita.


PSE-EEk «boikota» salatu du herri galdeketetan

Hondakinen inguruko herri galdeketetako parte hartzea esanguratsutzat jo dute PSE-EEko ordezkariek

Azken asteotan Tolosaldeko hainbat herritan hondakinen bilketa sistemen harira egindako herri galdeketak baloratu zituen, pasa den ostiralean, Tolosaldeko PSE-EE alderdiak. Agerraldian, Denis Itxasok «boikota» salatu du: «Ezker abertzaleak beldurrez beteriko erantzuna eman du, eta boikoteatu egin nahi izan du guztia».

Gipuzkoako PSE-EEko ingurumen arduradun Denis Itxasorekin batera, Jose Ignacio Asensio Tolosako zinegotzia, Maria Luisa Arija Amasa-Villabonako zinegotzia eta Oscar Martinez Zizurkilgo zinegotzia izan ziren agerraldian, eta guztiek nabarmendu dute «herritarren parte hartze handia».

Itxasok, egoeraren irakurketa galdeketetatik harago egin behar dela uste du, izan ere, «jasotako sinadurek, manifestazioek nahiz protesta egiteko hainbat egitasmok jendearen ezinegona erakutsi dute», bere ustez: «Honekin batera, kontsultek datu berri bat eman digute, eta ez gaude bestaldera begiratzeko prest, ez emaitzekin, eta ezta ezker abertzalearen jarrerarekin ere». Dena den, onartu egin du delegatutako botoetako sinadurekin gertaturiko hainbat gauza ez zaizkiela gustatu: «Horrek, ordea, ez dio zilegitasunik kentzen parte hartzeari».

PSE-EEko ingurumen arduradunak galdeketetara bozkatzera ez joatea eskatzen zuten bi kartel erakutsi zituen prentsaurrekoan: «Hau boikota da, eta aurretik pentsatutakoa gainera. Hemen ikusten da zein den beren izaera demokratikoa».

Honekin batera, «ezker abertzaleak bozkatzera joan ez direnei barre egin» diela azaldu zuen Itxasok: «Bozkatzera joan ez diren guztien bozka bereganatu dute, eta hori faltsua da, iruzurra da».

Hondakinen bilketa sistemen auzi hau «tokian tokiko demokraziarekin» estuki lotuta dagoela uste du Tolosaldeko PSE-EEk, eta honen harira, herri galdeketak udalek eurek antolatu behar zituztela irizten dute. Horrela, beraz, ezker abertzaleari «auzia politizatzea» egotzi diote.

«Kezka» egoeraren aurrean

Maria Luisa Arija eta Oscar Martinez zinegotziek, «kezka» azaldu zuten: «Zizurkilen bizilagunei jarraitu egiten diete kalean, zaborra nora botatzen duten ikusteko, eta egiazki, ez dago oraindik ordenantzarik; ontziak jartzea bakarrik arautzen du ordenantzak. Atez atekoa jauntxokeria bat da, azken finean», salatu zuen Martinezek.

Bere aldetik, Amasa-Villabonako Maria Luisa Arija zinegotziak «desilusioz beteta» azaldu zuen bere burua, Bildurekiko: «Demokratak direla diote, eta ez da horrela. Gainera, atez atekoaren kostua udaleko hainbat partidetan zatituta dago, eta ezin da benetako gastua ezagutu».

Tolosarako «itxaropena»

Tolosan uda ondoren emango dute, hondakinen bilketa sistema zehazteko informearen emaitza. PSE-EEko Jose Ignacio Asensiok, horren harira, «udal gobernuaren aldetik isiltasuna besterik ez» dagoela nabarmendu zuen: «Tolosako erabakia oso-oso baldintzatuta dago, bai pleguaren baldintzen aldetik, bai hondakinen bi mahaiak eratzeko moduagatik nahiz informeengatik ere».

Hala ere, «udal gobernua herritarrekiko gutxiengoan» dagoela azpimarratu nahi izan zuen: «Hori ez bada errespetatzen, zer da parte hartzea?». Bide honetan, beraz, «itxaropentsu» azaldu ziren Asensio eta Itxaso: «Tolosan, Bilduk beste zenbait herritan eman duen ziaboga emango du ziurrenik, aurkako indarra handiagoa delako herri txikietan baino».


Maddi Etxeberria: "Arazoak izango ditut itzultzen naizenean"

Maddi Etxeberria larrauldarra ikastera joan da Mexikora urtebeterako. Idazle eta musikariak bertako kontuak kontatu dizkigu.

Mexikoko gizartea, bizimodua eta kultura erabat desberdina dela dio Etxeberriak. Oso gustura aurkitzen da bertan larrauldarra, eta itzulera ez dela gozoa izango onartzen du. Horrez gain, okerrena, "kaleko jazarpenak" izaten direla dio Maddi Etxeberriak: "Hasieran zorrotz ibiltzen zara baina ezin duzu zerbait esaten dizun bakoitzarekin eztabaidan hasi. Ez da onartzen duzula, baina beste herrialde batean zaudela ikusten duzu". Bestalde, jendea askoz irekiagoa eta familiarragoa dela dio idazle eta musikariak.


Garoñak segurtasuna hobetu beharko du martxan jarraitzeko

Segurtasun Kontseiluak gaur helarazi dio zentral nuklearrari buruzko txostena Espainiako Gobernuari, eta hamabost baldintza jarri ditu. Gobernuak uztailaren 5a baino lehen hartu beharko du erabakia: jarduteko baimena beste hamar urtez luzatu edo ez.

Espainiako Segurtasun Nuklearreko Kontseiluak (CSN) Espainiako Gobernuari gaur jakinarazi dio Garoñako (Burgos, Espainia) zentral nuklearrari jarduteko baimena hamar urtez luzatzearen alde dagoela, ostiralean zabaldu zen bezala, baina zentralak jarduteko segurtasun arloko baldintza batzuk bete beharko dituela ohartarazi du CSNk.

Besteak beste, segurtasuna areagotu egin beharko du Garoñak -azkenaldian matxura batzuk eduki ditu-, suteen kontrako eta hondakin erradioaktiboen tratamendua hobetu beharko du... Hamabost baldintza jarri ditu CSNk. Garoñako enpresa Nuclenorrek -Endesak eta Iberdrolak osatua- horiek ez baditu betetzen, zentrala ixteko eskatuko duela esan du kontseiluak gaur.

Hain zuzen, gaur igorri dio txostena Gobernuko Industria Ministerioari, eta honek uztailaren 5a baino lehen hartu behar du erabakia: zentrala itxi edo ez, baimena beste hamar urtez luzatu edo ez. Segurtasun Kontseiluaren iritzia zein den kontuan hartuta, baimena luzatuko dio seguruenik. PSOE dago Espainiako Gobernuan, eta iaz Kongresurako hauteskundeetako kanpainan zentrala itxi egingo zuela hitz eman zuen.

PSE-EEk Garoña ixteko eskatuko du Eusko Legebiltzarrean. Beste hainbat euskal eragilek horixe eskatua dute. Aldiz, Confebask Arabako, Bizkaiko eta Gipuzkoako enpresaburuen elkartea "pozik" dago CSNren txostenarekin.

Burgosko zentral nuklearra 1970an zabaldu zuten -oso gertu dago Arabatik- eta, ondorioz, hurrengo urtean beteko ditu 40 urte funtzionamenduan, baldin eta Espainiako Gobernuak baimena luzatzea erabakitzen badu.


IBAIZABAL: Arrosa Sareko IV. Jardunaldia Bilbon

Datorren larunbatean, martxoaren 7an, Arrosa irrati sarearen IV. topaketa jardunaldia izango da Bilboko Kafe Antzokian. Egun 25 irrati txiki eta ertain ari dira elkarlanean Arrosa Sarean, euskaraz. Larunbatean, goizeko 10etan hasita, tailerrak izango dira, mahai-ingurua, bazkaria, tailer gehiago arratsaldean… Eta gauean kontzertua Anestesia eta Osso taldeekin, Jon Aranburu Arrosako koordinatzaileak kontatu digunez.

https://www.bilbohiria.com/docs/podcast/solasaldiak/150304solasjonaranburu.mp3

Deskargatu hemen


Palau 2012ko Udako Olinpiar Jokoetan

Palau 2012ko Udako Olinpiar Jokoetan parte hartu zuen 205 herrialdetako bat izan zen.


Donostiako presoei buruzko planaren aurkako helegitea jarri du Madrilek

Espainiako Gobernuaren EAEko ordezkariak eskatuta hartu du erabakia estatuaren abokatuak

Espainiako berri agentzien arabera, Espainiako Estatuaren abokatuak helegitea jarri du Donostiako Udalak Gipuzkoako hiriburuko euskal presoei buruz abian jarri nahi duen planaren aurka. Espainiako Gobernuak Araban, Bizkaian eta Gipuzkoan duen ordezkari Carlos Urkijok hala eskatuta hartu du erabakia Estatuaren abokatuak. Espainiako Gobernuaren ordezkariaren arabera, Donostiako Udalaren planak «urratu» egiten ditu ETAren biktimei buruzko EAEko eta Espainiako araudiak eta Espainiako zigor kodeak biktimei buruz esaten duena. Era berean, salatu du udalak ez duela eskumenik gisa horretako plan bat egiteko. Horiek hala, administrazioarekiko auzi prozesua zabaltzeko eskaera egin dio Estatuaren abokatuari, eta, berri agentziek jakinarazi dutenez, hark onartu egin du Urkijoren eskaera.

Ekainaren 24an aurkeztu zuen Donostiako Udalak euskal presoei buruzko plana. Bilduko alkate Juan Karlos Izagirrek eta udal talde horretako zinegotziek azaldu zutenez, 77 donostiar daude gaur egun preso Euskal Herriko gatazkarekin loturiko auziengatik. Preso horien egoerari buruzko jarraipena egitea da planaren xedea. Udalak konpromiso hauek hartu zituen, besteak beste: sei hilabetean behin preso horien egoerari buruzko txostena egitea; txosten hori bidaltzea Espainiako Estatuko Espetxe Zuzendaritzari, Justizia Ministerioari, Auzitegi Nazionaleko Espetxe Zaintzako epaileari eta Estrasburgoko Giza Eskubideen Batzordeari; aldizka batzarrak egitea presoen senideekin, egoeraren berri izateko zuzenean; eta presoen eskubideekin lotutako proposamen zehatzak eramatea Udaleko Giza Eskubideen Batzordera. Horrekin batera, Bilduko zinegotziek jakinarazi zuten presoen eskubideen aldeko txartelak eramango zituztela udal batzarretan.

Urkijok azaldu duenez, komunikabideen bidez izan zuen planaren berri, eta, hurrengo egunean, gutun bat bidali zion Izagirre alkateari, hogei eguneko epean konpromiso horiek jasotzen dituen akordioaren kopia bat bidaltzeko eskatuz. Espainiako Gobernuaren ordezkariak jakinarazi duenez, Donostiako Udalak ez dio erantzun berak egindako «eskaera ofizialari» eta, beraz, Estatuaren abokatuaren esku utzi du gaia, administrazioarekiko auzi prozesua zabal dezan eskatuz. Horretaz gain, Urkijok Araba, Bizkai eta Gipuzkoako fiskalburu Juan Kalparsorori eskatu dio ikerketa hasteko.


Atxiloaldian dituzte Baigorrin atzemaniko laurak, Baionan

Parisko C1 sekzio antiterroristak darama kasua, eta hara eraman behar lituzkete, epailearen aitzinera.Protesta egin dute berriro Baigorrin

Iratxe Sorzabal, David Pla, Ramon Sagarzazu eta Pantxoa Flores Baigorrin (Baxenabarre) atzeman ondotik Baionako polizia etxera eraman zituzten herenegun gauean, eta edizio hau ixterako oraindik han jarraitzen zuten, atxiloaldian, Parisko Auzitegiak BERRIAri baieztatu dioenez.

Parisko Auzitegiko C1 sekzioak darama lau atxilotuen kasua, hau da, terrorismoaren aurkako atal berezituak, eta, hortaz, litekeena da datozen ordu edo egunetan atxilotuak Parisera eramatea epailearen aitzinean deklaratzera. Atxiloaldia 48 ordura arte luza liteke gehienez, eta horren ondotik pasatuko lirateke epailearen aitzinetik. Hark erabakiko luke aske utzi edo behin-behinean kartzelatuko dituzten. Parisko Auzitegiak ez du zehaztu nahi izan noiz izanen den hori.

Baigorrin, elkartasuna

Astearteko istiluen ondotik, atzo elkarretaratze lasaiagoa baina jendetsua egin zuten Baigorriko plazan, lau atxilotuak askatzeko eskatzeko. 150 lagun inguru elkartu ziren Errepresioari stop, konponbidea orain! lelopean eginiko kontzentrazioan.

Giroa bortitzagoa izan zen bezperan. Izan ere, Baigorriko plazan egitea pentsatua zuten elkarretaratzea poliziaz inguraturiko Agorerreka aterpetxearen parean egin zuten astearte iluntzean, eta atxilotuak bertatik eraman arte egon ziren zain herritarrak —22:00 aldera eraman zituzten—. Istiluak gertatu ziren orduan herritarren eta polizien artean. Hain zuzen, errepidetik aterpetxera doan bidea trabatzen saiatu ziren herritarrak, eta poliziak bultzaka saiatu ziren horiek baztertzen. Borra kolpeak jo zizkieten horietako batzuei.

Azkenean negar gasa bota zuen poliziak protestan ari zen jendearen aurka, eta bidea ireki ahal izan zuten horrela. Atxilotuak askatu! eta Alde hemendik, utzi bakean! oihuak nagusitu ziren astearte iluntze eta gau osoan zehar Baigorriko Agorerreka aterpetxearen inguruan.

Gaur, berriro eginen dute elkarretaratzea Baigorriko plazan, 19:00etan, eta hurrengo dinamikak antolatzeko herritar bilkura eginen dute ondotik, 20:00etan.